Mahasiswa perlu cakna peluang bina kemahiran diri

ISU pengangguran di kalangan graduan sudah lama diperkatakan sebelum berlakunya pandemik COVID-19 lagi. Graduan yang baru tidak mendapat pekerjaan yang setanding dengan kelayakan akademik mereka sudah pasti akan membelenggu golongan ini buat sekian lama.

Menurut dapatan daripada Ekonomi Rakyat, kini seramai 1.8 juta graduan yang memiliki pendidikan tinggi bekerja di dalam pekerjaan yang tidak setanding dengan kelayan mereka. Jumlah ini bersamaan dengan 37.5 peratus daripada keseluruhan pekerja-pekerja yang berpendapatan tinggi. Hal ini boleh dikatakan sebagai guna tenaga tidak penuh berkaitan kemahiran (skill-related underemployment).

Walaupun Jabatan Perangkaan Malaysia melalui Laporan Tinjauan Pasaran Buruh yang terbaru melaporkan sebanyak 20,890 pekerjaan yang baru dicipta pada suku keempat tahun 2021, namun sebanyak 64 peratus daripada jumlah tersebut adalah pekerjaan separuh mahir. Jika pekerjaan ini mampu diisi oleh graduan, hal ini seakan tidak berbaloi dengan kelayakan pendidikan mereka ditambah pula dengan bebanan hutang pendidikan yang perlu dibayar oleh mereka.

Dalam soal pengangguran pula, Januari 2022 mencatatkan pengangguran kekal 4.2 peratus. Bilangan orang menganggur berkurang kepada 680,400 orang berbanding 687,600 pada Disember 2021. Hal ini menunjukkan penurunan ini tidak memberikan impak yang besar dan positif.

Pada suku ketiga tahun 2021, Ketua Perangkawan Malaysia iaitu Datuk Seri Dr Mohd Uzir Mahidin berkata, seramai 22,400 graduan pemegang ijazah dan 14,800 graduan pemegang diploma menganggur selepas tamat belajar yang menghasilkan jumlah seramai 37,200 orang. Jika melihat penurunan kadar pengangguran pada Januari 2022, hanya seramai 7,200 orang sahaja yang memperoleh pekerjaan dan jumlah ini tidak mencatatkan sama ada graduan ataupun bukan graduan. Hal ini jelas menunjukkan masalah graduan menganggur merupakan isu yang besar dan sentiasa berlaku daripada tahun ke tahun mendatang.

Solusinya boleh bermula daripada mahasiswa dan mahasiswi

Dalam usaha untuk menyelesaikan isu ini, kerajaan telah mengambil beberapa insiatif dengan memperkenalkan program MySTEP dan PROTEGE dalam usaha memberikan pengalaman kepada graduan dalam tempoh beberapa bulan. Sebahagian daripada graduan yang mengikuti program ini akan diserap terus untuk bekerja bergantung kepada syarikat-syarikat tertentu.

Namun demikian, graduan juga seharusnya boleh mengambil sendiri dengan membuat sedikit pelaburan untuk menyertai mana-mana kursus yang dianjurkan oleh konsultan kerjaya. Hal ini boleh diambil contoh daripada kursus Job Search Masterclass (JSM) yang dianjurkan oleh Career Cube. Kursus ini mendapat sambutan yang menggalakkan daripada setiap lapisan masyarakat termasuk mahasiswa dan mahasiswi yang masih berada di dalam pengajian lagi.

Pengisian di dalam kursus tersebut amat lengkap dengan pelbagai info berkenaan tips memohon pekerjaan seperti cara yang terbaik menghasilkan resume, membina jaringan di Linkedin, persediaan temuduga dan cara berunding berkenaan gaji. Segala pengisian daripada kursus ini boleh diambil oleh mahasiswa dan mahasiswi sebagai persediaan awal sebelum melangkah keluar daripada universiti lagi. Persediaan yang awal semestinya akan memberikan keputusan yang terbaik.

Mahasiswa dan mahasiswi juga boleh mengambil peluang untuk meningkatkan kemahiran daripada luar bidang pengajian dengan menyertai kursus latihan yang dianjurkan oleh Human Resource Development Corporation (HRD Corp) di bawah pemantauan Kemneterian Sumber Manusia. Kursus yang dinamakan sebagai e-LATiH ini menyediakan pelbagai topik kursus yang boleh dipilih seperti kepimpinan, pendidikan, bahasa, pemasaran, pengurusan kualiti dan pengurusan perniagaan.

Kursus ini adalah percuma dan disediakan e-sijil sebagai pengikitirafan usai sahaja selesai melengkapkan kursus mereka. Hal ini boleh dijadikan sebagai nilai tambah kepada mahasiswa dan mahasiswi seterusnya boleh meningkatkan lagi nilai kebolehpasaran mereka.

Situasi ekonomi sekarang yang tidak menentu memang tidak dinafikan menghimpit golongan muda yang baru sahaja ingin membina platform di alam kerjaya. Namun, masalah ini dapat diselesaikan jika golongan ini dibimbing dan didedahkan dengan teknik yang betul untuk memohon pekerjaan. Yakini setiap usaha yang dibuat pasti mendapat ganjarannya maka mulalah mengambil inisiatif untuk menyertai kursus ataupun latihan yang tidak tertumpu di dalam universiti sahaja.

Muhammad Imran Hakimi
Yang Dipertua PEMBINA UKM
Mahasiswa Universiti Kebangsaan Malaysia.


Kanak-kanak 2 tahun maut disyaki didera

IPOH, 29 Rabiulawal 1445H, Ahad – Polis hari ini menahan seorang duda dan ibu bapanya bagi membantu siasatan berhubung kematian seorang kanak-kanak lelaki berusia dua tahun dua bulan yang disyaki didera di Bagan Serai, semalam.

Ketua Polis Daerah Bagan Serai, Supt Juna Yusoff berkata, lelaki berusia 26 tahun itu dipercayai telah mengambil mangsa dari rumahnya untuk dijaga sejak Selasa lepas, sebelum kanak-kanak tersebut ditemukan tidak sedarkan diri oleh kedua ibu bapa lelaki itu.

“Pada kira-kira 6 petang semalam, suami isteri warga emas berusia berusia 62 dan 57 tahun itu mendapati mangsa yang dijaga oleh anak mereka, tidak sedarkan diri dengan terdapat kecederaan pada mangsa dan membuat keputusan menghantar kanak-kanak itu ke klinik Bagan Serai.

“Bagaimanapun, mangsa didapati telah meninggal dunia dengan kesan kecederaan dan melecur pada badan,” katanya dalam kenyataan di sini malam tadi.

Juna berkata, hasil bedah siasat didapati mangsa meninggal dunia kerana pendarahan di kepala akibat hentakan objek tumpul selain kecederaan di seluruh badan, kesan melecur akibat objek panas dan kesan kecederaan pada lubang dubur mangsa.

Menurutnya, ketiga-tiga suspek kini disiasat di bawah Seksyen 302 kerana membunuh dan direman hingga esok

Orang ramai yang mempunyai maklumat mengenai kejadian itu diminta tampil membantu siasatan dengan menghubungi Pegawai Penyiasat ASP Ambri Mat Nayan di talian 01113092525 atau menghubungi Bilik Gerakan IPD Kerian di talian 05 -7212222.- Bernama


Rayuan bapa Adib berhubung prosiding komital didengar 28 Mei

KUALA LUMPUR,  14 Jamadilakhir 1442H, Rabu – Rayuan bapa anggota bomba Allahyarham Muhammad Adib Mohd Kassim berhubung keputusan Mahkamah Tinggi yang membenarkan permohonan bekas Peguam Negara Tan Sri Tommy Thomas, untuk mengenepikan prosiding komital yang difailkan terhadapnya akan didengar pada 28 Mei.

Peguam Aidil Khalid yang mewakili bapa Muhammad Adib, Mohd Kassim Abdul Hamid, ketika dihubungi berkata, Timbalan Pendaftar Mahkamah Rayuan Darmafikri Abu Adam menetapkan tarikh itu semasa pengurusan kes menerusi aplikasi Zoom hari ini.

Beliau berkata, rayuan silang dikemukakan Jabatan Peguam Negara (AGC) berhubung sama ada Mahkamah Koroner mempunyai bidang kuasa untuk mendengar dan memutuskan mengenai prosiding komital juga akan didengar pada tarikh sama.

Mohd Kassim memfailkan permohonan untuk memulakan prosiding komital terhadap Thomas pada 16 Julai 2019 di Mahkamah Koroner Shah Alam, atas dakwaan menghina mahkamah berkaitan prosiding inkues bagi mencari punca kematian anaknya.

Mahkamah Koroner membenarkan permohonan itu dan Thomas kemudian memfailkan rayuan terhadap keputusan itu di Mahkamah Tinggi Shah Alam.

Mahkamah Tinggi Shah Alam membenarkan permohonan Thomas atas alasan Mahkamah Koroner telah terkhilaf ketika membenarkan prosiding komital dimulakan terhadapnya.

Dalam permohonan itu, Mohd Kassim, 67, mendakwa, Thomas telah membuat penghinaan terhadap mahkamah menerusi afidavit yang difailkan AGC pada 3 April 2019 berhubung punca kematian anaknya.

Muhammad Adib, 24, yang juga anggota Unit Bantuan Perkhidmatan Kecemasan (EMRS) Balai Bomba dan Penyelamat Subang Jaya, menghembuskan nafas terakhir pada 17 Dis 2018 di Institut Jantung Negara ekoran kecederaan parah dialaminya dalam rusuhan di tapak Kuil Sri Maha Mariamman, USJ 25, Subang Jaya pada 27 Nov tahun sama.

Pada 27 September 2019, Mahkamah Koroner memutuskan kematian Muhammad Adib adalah disebabkan perbuatan jenayah yang dilakukan lebih dua atau tiga individu yang tidak diketahui. -Bernama


Selepas dikecam isu Mercedes, KM P.Pinang minta maaf

GEORGE TOWN, 26 Jamadilawal 1442H, Ahad – Ketua Menteri Pulau Pinang Chow Kon Yeow hari ini memohon maaf kepada seluruh rakyat negeri ini berhubung pembelian kereta rasmi baharu jenis Mercedes S560e ketika negara sedang berhadapan waktu sukar kerana penularan wabak COVID-19.

Chow berkata beliau mengambil tanggungjawab sepenuhnya ke atas pembelian kereta model tahun 2019 berharga kira-kira RM458,000 dan pihaknya akan lebih berhati-hati membuat pertimbangan khususnya membabitkan pembelian.

Ahli Dewan Undangan Negeri (Adun) Padang Kota itu berkata ia menjadi pengajaran buat beliau dan kerajaan negeri kerana walaupun ada keperluan untuk menukar kereta rasmi namun masanya kurang tepat memandangkan rakyat amat risau dengan pembelian ini.

“Kereta untuk kegunaan Ketua Menteri dibeli mengikut proses pentadbiran sewajarnya dan saya ambil maklum pandangan semua pihak berhubung isu berkenaan, saya juga mengakui perkara itu adalah satu pengajaran kepada saya dan kerajaan negeri susulan tindakan pembelian tersebut menyebabkan rakyat risau dan tersinggung.

“Namun sebagai Ketua Menteri jika ada pihak tersinggung dan rasa ia tidak tepat pada waktunya, kalau ada keperluan pun mungkin boleh ditunda sebab pandemik, saya memikul tanggungjawab terakhir pada isu ini,” katanya ketika ditemui pemberita selepas menghadiri majlis sumbangan ikhlas beg penyayang One Hope Charity di Pusat Khidmat Padang Kota di sini hari ini.

Khamis lepas, Pejabat Setiausaha Kerajaan Negeri (SUK) Pulau Pinang berkata Ketua Menteri Pulau Pinang telah dibekalkan dengan kereta rasmi baharu model Mercedes S560e bagi menggantikan kereta Mercedes S300L yang dibeli pada 2013.

Namun, pembelian kereta rasmi baharu itu dikecam ramai pihak termasuk Parti Gerakan yang meminta kerajaan negeri agar tidak boros berbelanja terutama dalam perkara yang tidak begitu penting seperti menukar kereta rasmi Ketua Menteri yang baharu.

Menjawab soalan media berhubung kerisauan beberapa pihak kononnya kerajaan negeri menggunakan wang rakyat untuk membeli kereta berharga ratusan ribu itu, Chow berkata perkara tersebut tidak benar kerana sebenarnya Kerajaan Negeri Pulau Pinang sudah bersedia sekiranya Perintah Kawalan Pergerakan (PKP) dilaksanakan semula.

“Itu jauh sekali (menggunakan wang rakyat untuk membeli kereta rasmi baharu). Sebelum isu ini dicetuskan, saya sudah arahkan exco-exco dan pegawai kewangan negeri sedia dalam menyediakan pakej bantuan jika kerajaan mengumumkan PKP semula,” katanya. – Bernama


Kerjasama UMNO, PAS, Bersatu rapuh: Tun M

BANGI, 24 Jamadilakhir 1442H, Sabtu – Bekas Perdana Menteri, Tun Dr Mahathir Mohamad mendakwa, hubungan di antara UMNO, PAS dan Parti Pribumi Bersatu Malaysia (Bersatu) adalah rapuh.

Beliau turut mendakwa, hubungan di antara tiga parti berkenaan bakal terurai pada Pilihan Raya Umum ke-15 (PRU15).

Selain itu, beliau juga yakin kerjasama PAS dan UMNO dalam Muafakat Nasional (MN) tidak akan bertahan berdasarkan sejarah hubungan mereka.

“Sebenarnya mereka (PAS-UMNO) tidak pernah rapat. PAS telah mengutuk UMNO sebagai kafir.

“Jadi bagaimana mereka boleh bekerjasama apabila PAS berkata orang yang bekerjasama dengan kafir akan sendiri menjadi kafir,” katanya dalam wawancara khas bersama portal FMT.

Dr Mahathir mendakwa, UMNO dan PAS menjalinkan kerjasama atas dasar kepentingan politik dan bukan berpandukan prinsip.

“Jadi hubungan seperti ini tidak boleh menjadi asas kepada kerjasama yang baik, ia hanya hubungan yang berasaskan kesenangan politik,” katanya lagi.

Beliau mendakwa, Bersatu tidak pernah rapat dengan PAS, sekali gus merumuskan hubungan antara tiga parti Melayu itu hanya didirikan atas kesenangan politik, bukan demi kepentingan negara.

“Keadaan ini tidak membawa kebaikan kepada negara kerana mereka tidak mempunyai pandangan sama yang betul mengenai cara membangun dan menguruskan negara,” dakwanya.

Beliau menjangka perbalahan akan tercetus antara tiga parti itu dalam menghadapi PRU15.


COVID-19: Tujuh kes baharu hari ini

KUALA LUMPUR,  5 Muharram 1442H, Isnin – Sebanyak tujuh kes baharu positif COVID-19 membabitkan lima kes penularan dalam negara dan dua kes import dilapor hari ini, kata Ketua Pengarah Kesihatan Tan Sri Dr Noor Hisham Abdullah.

Beliau berkata, ini menjadikan jumlah kumulatif kes positif wabak itu di negara ini sebanyak 9,274 kes sementara kes aktif dengan kebolehjangkitan COVID-19 adalah 184 kes.

“Daripada lima kes penularan dalam negara, dua kes adalah warga Malaysia dan tiga kes bukan warganegara,” katanya dalam kenyataan hari ini.

Mengenai dua kes membabitkan warga tempatan itu, Dr Noor Hisham berkata, kedua-duanya dikesan di Sarawak iaitu satu kes melalui saringan di tempat kerja manakala satu kes lagi adalah saringan sebelum bersalin.

Menurut beliau, kedua-dua kes berkenaan tidak bergejala dan telah dimasukkan ke Hospital Umum Sarawak.

“Tiga kes penularan dalam negara melibatkan bukan warganegara dikesan di Sarawak menerusi dua kes saringan di tempat kerja. Mereka tidak bergejala dan telah dimasukkan ke Hospital Umum Sarawak; dan satu kes sebelum balik ke negara asal,” jelasnya.

Bagi dua kes import, yang kedua-duanya di Wilayah Persekutuan Kuala Lumpur, Dr Noor Hisham berkata ia membabitkan warga tempatan yang masing-masing mendapat jangkitan dari Filipina dan Amerika Syarikat.

Sementara itu, Dr Noor Hisham berkata, sebanyak enam kes telah pulih COVID-19 menjadikan jumlah kumulatif kes sembuh sepenuhnya daripada virus itu adalah 8,965 kes atau 96.7 peratus daripada jumlah keseluruhan kes.

Beliau juga berkata, tiada pertambahan kes kematian dilapor hari ini dengan jumlah keseluruhan maut akibat COVID-19 kekal sebanyak 125 kes.

“Sehingga kini, terdapat lapan kes positif sedang dirawat di Unit Rawatan Rapi (ICU), dengan lima kes memerlukan bantuan pernafasan,” katanya.

Dalam pada itu, beliau memaklumkan tiada kes baharu dilapor bagi Kluster Tawar hari ini, namun saringan kontak rapat dan aktiviti di lapangan tetap diteruskan.

Setakat ini, seramai 3,436 orang telah disaring dalam kluster ini yang merangkumi tiga negeri iaitu 2,907 individu disaring di Kedah membabitkan 54 kes positif, 2,393 individu negatif dan 460 individu masih menunggu keputusan, katanya.

“Di Pulau Pinang pula, seramai 518 individu disaring dengan 11 kes adalah positif, 506 individu negatif dan satu individu masih menunggu keputusan sementara di Perak kekal melibatkan 11 saringan dengan kesemuanya negatif,” katanya. -Bernama


Hamas, Israel sepakat hentikan keganasan?

GAZA, 13 Muharram 1442H, Selasa – Pergerakan Perjuangan Islam Palestin (Hamas) mengumumkan, mencapai kata sepakat dengan negara tidak diiktiraf Israel melalui mediasi Qatar untuk menghentikan tindakan keganasan yang semakin meningkat.

Pejabat pemimpin Hamas, Yahya Sinwar dalam satu kenyataan semalam berkata, setelah rundingan berlangsung – dimediasi oleh wakil Qatar, Mohammed al-Amadi – persefahaman dicapai untuk mengelakkan peningkatan keganasan sekali gus menstabilkan keadaan.

Hasil daripada persepakatan, Hamas berkata, beberapa projek akan diumumkan untuk rakyat di Semanjung Gaza yang bakal menyumbang kepada mengurangkan kesukaran hidup.

Kenyataan itu tidak memperincikan mana-mana projek tetapi mengatakan keadaan akan kembali kepada sebelum peningkatan keganasan.

Bagaimanapun, tidak ada komen segera dari Israel berhubung perkara berkenaan.

Israel berterusan mengebom Gaza sejak 6 Ogos sebagai tindak balas terhadap alat pembakar udara dan roket – kurang kerap – dilancarkan melintasi sempadan.

Serangan belon api secara meluas dilihat sebagai usaha Hamas untuk memperbaiki syarat-syarat gencatan senjata tidak rasmi yang mana Israel komited untuk meredakan sekatan sebagai balasan untuk ketenangan di sempadan.

Bagaimanapun sehingga kini, tindak balas rejim Zionis adalah untuk memperketatkan sekatan, yang dikatakan pengkritik sebagai hukuman kolektif terhadap dua juta penduduk di kawasan miskin itu.

Mesir juga menyokong pengepungan, menyekat pergerakan masuk dan keluar dari Gaza di sempadannya.

Israel dan Mesir mengenakan sekatan ke atas Gaza setelah Hamas mengambil alih kuasa pada tahun 2007.

Israel mendakwa, sekatan itu diperlukan bagi mencegah Hamas memperluas persenjataannya tetapi pengkritik melihat ia sebagai bentuk hukuman kolektif.

Sekatan itu mendorong ekonomi Gaza ke ambang kehancuran, menyebabkan lebih daripada separuh penduduk menganggur.

Selain itu, perang dan pengasingan selama bertahun-tahun menyebabkan sistem penjagaan kesihatan tidak lengkap untuk menghadapi wabak besar. – Agensi


Proklamasi Darurat Sarawak elak penularan COVID-19 jadi lebih serius

PUTRAJAYA, 21 Zulhijjah 1442H, Sabtu – Proklamasi Darurat bagi seluruh negeri Sarawak perlu diisytihar untuk menangguhkan Pilihan Raya Negeri (PRN) Sarawak bagi mengelakkan penularan COVID-19 menjadi lebih serius.

Pejabat Perdana Menteri dalam kenyataan berkata, Jemaat Menteri dalam mesyuarat pada 21 Julai lalu menasihati Yang Di-Pertuan Agong agar memperkenankan Proklamasi Darurat bagi seluruh negeri Sarawak setelah darurat yang berkuat kuasa pada masa ini berakhir pada esok.

“Sehubungan itu, KDYMM Seri Paduka Baginda Yang di-Pertuan Agong setelah berunding dengan kerajaan negeri Sarawak telah memperkenankan Proklamasi Darurat bagi seluruh negeri itu yang akan mula berkuat kuasa pada 2 Ogos 2021 hingga 2 Februari 2022,” katanya.

Katanya lagi, dengan Proklamasi Darurat itu, Pilihan Raya Negeri Sarawak tidak akan diadakan sepanjang tempoh darurat berkuat kuasa kecuali jika darurat ditamatkan lebih awal.


‘Mood’ rakyat sudah berubah lepas lihat bagaimana BN, PH jadi kerajaan

Oleh Ainul Illia Meor Suzurudin

BANGI, 15 Rabiulawal 1443H, Jumaat – Parti Pribumi Bersatu Malaysia (Bersatu) yakin usahanya sepanjang berada dalam kepimpinan kerajaan selama tempoh lebih setahun yang lalu akan membuahkan hasil pada Pilihan Raya Negeri (PRN) Melaka akan datang.

Pengerusi Biro Undang-Undang Armada Bersatu, Mohamad Siddiq Mohd Azani berkata, pengundi juga semakin matang dalam membuat pilihan bijak, di samping mampu melihat dasar sesebuah parti dan sumbangan yang telah dibuat untuk rakyat.

“Pengundi perlu melihat apa yang parti-parti telah lakukan dalam dua, tiga tahun ke belakang. Pada masa sekarang, kita lihat semua parti politik sudah merasa menjadi kerajaan.

“Maka pengundi bijak akan buat keputusan. Dia dah lihat bagaimana Barisan Nasional (BN) jadi kerajaan, bagaimana Pakatan Harapan (PH) jadi kerajaan dan bagaimana Perikatan Nasional (PN) menjadi kerajaan. Pengundi boleh buat keputusan sendiri.

“Kita percaya dengan usaha yang kita buat sejak setahun yang lalu, perbelanjaan demi rakyat yang kita keluarkan, kita bantu serta pelbagai program yang dilaksanakan akan membuahkan hasil. Kalau dibandingkan dengan PH, mereka sudah boleh membezakan,” katanya dalam program bual bicara Dimensi bertajuk PRN Melaka: Undi Melayu Pecah? yang disiarkan secara langsung di TV Pertiwi, malam tadi.

Mengulas lanjut, Siddiq berkata, sentimen pengundi pada hari ini sudah berbeza selepas terbentuknya PN.

“Kita dapat lihat mood pengundi sudah berubah. Mereka melihat satu wadah baharu, politik baharu yang kita tawarkan lebih kepada politik khidmat.

“Jadi saya percaya PRU14, PRU15 dan bahkan PRN Melaka akan sangat-sangat berbeza.

“Kita akan lihat pola pengundian berubah kerana perubahan landskap politik dan wadah politik yang baharu. Kita yakin dan akan berusaha keras untuk mendapatkan sokongan pengundi di PRN Melaka,” katanya.


ISMA seru umat sertai perang pembebasan Palestin

1. Ikatan Muslimin Malaysia (ISMA) mengikuti perkembangan terkini di Palestin dari dekat dan dengan penuh prihatin.

2. Situasi terkini peperangan Palestin-Israel berpunca daripada tindakan Israel menceroboh Masjid Al-Aqsa, membunuh, memenjara dan mengusir rakyat Palestin secara berterusan sejak 75 tahun yang lalu, dan kini mencapai kemuncaknya ingin menghapuskan Palestin dari peta dunia.

3. Tindakan Gerakan Perjuangan Islam Palestin (HAMAS) melalui sayap askarnya melakukan tindak balas dengan melancarkan perang Taufan Al-Aqsa adalah tindakan yang adil bagi menghentikan segera keganasan Israel, membebaskan bumi Palestin dari penjajahan yang zalim.

4. Serangan balas Israel mengepung Gaza dan mengebom rakyat awam adalah bukti sifat pengecut dan bacul, gagal, brutal dan tidak berperikemanusiaan Israel.

5. Perbuatan Israel memotong bekalan air, elektrik, internet dan menyekat bantuan dari sampai ke Gaza, sehingga menyebabkan krisis kemanusiaan buat lebih dua juta rakyat Palestin yang tidak bersalah, merupakan perlakuan yang terkutuk.

6. Peperangan Hamas dan Israel ini dijangka panjang dan berlarutan. Umat Islam diseru untuk menyertai perang pembebasan Palestin melalui pelbagai cara dengan berkesan.

7. Saya mendesak kerajaan, khususnya Kementerian Luar Negeri, supaya menzahirkan keprihatinan terhadap isu Palestin dengan menggerakkan usaha di peringkat dunia Islam dan antarabangsa supaya bantuan kemanusiaan dapat masuk ke Gaza dengan apa jua cara. Ini adalah tanggungjawab bersama negara-negara Islam.

8. Saya juga menyeru seluruh umat Islam agar maju selangkah ke hadapan mengisytiharkan penyertaan dalam perjuangan pembebasan Palestin dan Masjid Al-Aqsa dengan apa sahaja cara yang termampu.

9. Marilah sama-sama berdoa dan bermunajat kepada Allah S.W.T agar memberikan kekuatan dan kesabaran kepada penduduk Gaza dalam menghadapi kesulitan dan kezaliman ini.

10. Saudara Palestin adalah sebahagian daripada kita dan kita adalah sebahagian daripada mereka. Dendam akan terus mengalir dalam darah kita atas kezaliman dan kematian yang menimpa anak-anak, ibu ayah dan saudara mara kita di sana.

Ustaz Abdullah Zaik Abdul Rahman
Amir Ikatan Muslimin Malaysia (ISMA)
16 Oktober 2023


Melampau! Jangan kompromi pelaku conteng mural

Oleh Athirah Huda Zalhe

BANGI, 28 Zulkaedah 1441H, Isnin – Melampau! Pihak berkuasa digesa untuk tidak berkompromi dengan pelaku vandalisme terhadap mural pemimpin negara di dinding bangunan kedai Seksyen U12, Shah Alam.

Mengutuk keras perbuatan itu, Ahli Jawatankuasa Pusat Ikatan Muslimin Malaysia (ISMA), Ustaz Omar Kassim berkata, pelaku bukan hanya merosakkan hasil mural, bahkan menconteng kata-kata kesat pada lukisan potret Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah.

Beliau juga kesal apabila potret beberapa lagi pemimpin negara, termasuk Perdana Menteri, Tan Sri Muhyiddin Yassin, Menteri Pertahanan, Datuk Seri Ismail Sabri Yaakob dan Ketua Pengarah Kesihatan, Datuk Dr Noor Hisham turut diconteng.

“Pihak keselamatan perlu bertindak tegas. Jangan biarkan perkara sebegini berlalu tanpa apa-apa. Pihak yang melakukan ini mesti dihukum dengan berat.

“Yang di-Pertuan Agong sebagai ketua negara menjadi bahan hinaan suatu yang tidak boleh diterima. Ini bukan pertama kali,” katanya kepada Ismaweb.net, hari ini.

Terdahulu, Majlis Bandaraya Shah Alam (MBSA) terpaksa mengambil tindakan memadam keseluruhan lukisan tersebut ekoran tindakan vandalisme pada mural itu.

Perbuatan itu menyebabkan Sultan Selangor, Sultan Sharafuddin Idris Shah murka, selain Permaisuri Agong, Tunku Hajah Azizah Aminah Maimunah Iskandariah Almarhum Sultan Iskandar turut berduka cita.

Lukisan oleh ‘Miey Ali’ atau Muhammad Suhaimi Ali, 27 itu sebelum ini menjadi tular sehingga menarik perhatian Agong serta Dr Noor Hisham untuk turun padang menyaksikan sendiri mural tersebut.


Jangan usik hak beragama umat Islam

ISU Pindaan Enakmen Kesalahan Jenayah Syariah (Takzir) Terengganu 2001, yang baru diluluskan telah menimbulkan kekecohan dalam kalangan aktivis hak kebebasan manusia (human rights) .

Pindaan Enakmen tersebut memasukkan 4 seksyen baru .Yang dikontroversikan ialah seksyen 29A (wanita hamil atau melahirkan anak luar nikah). Hukuman yang boleh dikenakan sekiranya sabit kesalahan ialah didenda tidak melebihi RM3,000, dipenjara 2 tahun atau kedua-duanya sekali.

Wanita BERJASA merasa satu kepelikan apabila sesuatu isu melibatkan undang-undang Islam yang hendak dilaksanakan, dikuatkuasakan atau diperkasakan mengundang campur tangan pihak-pihak yang tidak diberi kuasa  atau bukan pemegang taruh.

Tentu sekali pihak-pihak yang berkuasa seperti Majlis Agama Islam ,kerajaan negeri dan pihak istana telah meneliti dari sudut pandang Islam sebelum meluluskan pindaan enakmen ini terutamanya untuk Seksyen 29A ini.

Yang lebih pelik lagi, ialah kenyataan media yang dibuat oleh sebuah NGO (Galen Centre for health and social policy) yang disiarkan didalam website mereka  bertarikh 4/12/2022 yang berbunyi seperti berikut: Pindaan Syariah Terengganu: Satu ancaman terhadap wanita dan gadis,menjejaskan Sistem Kesihatan Negara. (Terengganu Shariah Amendment : Threat to women and Girls,undermines Health System)

Satu akta perlu digubal bagi melindungi hak asasi umat Islam untuk mempraktikkan ajaran Islam dengan selamat dan bebas di Malaysia tanpa gangguan daripada mana-mana pihak yang ada kepentingan tertentu.

Amaran dan denda hendaklah dikenakan pada aktivis-aktivis hak asasi yang sentiasa menghentam berbagai sudut daripada pelaksanaan Islam yang diiktiraf sebagai agama Persekutuan Negara..

Menteri- menteri dalam ‘meeting’ Kabinet turut teruja dengan berita ini sehingga Menteri Agama diminta untuk bertemu dan berbincang dengan kerajaan negeri Terengganu tentang enakmen yang telah diluluskan tersebut.

Sedangkan menetapkan dan meluluskan enakmen serta pindaan enakmen tersebut adalah prerogatif sultan dan kerajaan negeri terlibat.

Semua ahli politik atau parti politik pada zahirnya telah  menyatakan sokongan, memperakui dan berjanji semasa mengangkat sumpah dihadapan YDPA untuk memelihara dan menjaga Perlembagaan Persekutuan Malaysia.

Perkara 3 (1) menyatakan bahawa  Islam ialah agama bagi Persekutuan. Tetapi agama-agama lain boleh diamalkan dengan aman dan damai dimana-mana bahagian Persekutuan.

Apakah maknanya itu? Bahawa kedudukan Islam sebagai agama Persekutuan di Malaysia sangat penting dan istimewa.

Dimanakah keistimewaan itu dari sudut praktikalnya, sekiranya setiap perkara yang melibatkan aktiviti dan perlaksanaan umat Islam dan Majlis Agama Islam diterjah dan dituduh sebagai melanggar hak asasi manusia?

Sudah sampai masanya, umat Islam meletakkan garisan merah yang menghalang dan memberikan amaran keras pada sesiapa sahaja yang tidak ada autoriti untuk bercakap, mempertikaikan apa-apa pun isu yang berkaitan dengan agama Islam di Malaysia.

Ini termasuk orang Islam yang tidak ada kepakaran untuk memberi pendapat atau mempersoalkan tentang isu seperti ini.

Mereka boleh mengelirukan atau memberikan gambaran yang buruk terhadap agama Islam sendiri. Peluang musuh Islam untuk menyerang Islam dan institusi Islam akan terbuka luas sekiranya yang BUKAN AHLINYA dibenarkan membuat kenyataan semborono, tangkap muat serta melulu .

Agama Islam yang datangnya daripada Allah sebagai yang Maha Pencipta manusia dan segala apa yang ada didunia ini lebih Maha Bijaksana dan Maha Mengetahui hikmah dan pengajaran untuk hamba-hambaNYA…Orang tidak beriman dengan Islam dan tiada ilmu pengetahuan tidak layak untuk mempertikai undang-undang yang termaktub didalam agama Islam..

Oleh itu, Wanita BERJASA menyeru pada pihak-pihak yang menuduh dan memberi tohmahan jahat untuk menghentikan dan mengambil sikap berkecuali dan tidak campur tangan dalam urusan agama Islam di negara ini.

Ini untuk mengelakkan terguris hati umat islam dan demi menjaga perpaduan rakyat seluruhnya

 Dr Rashidah Abdul Rahman
Ketua Wanita BERJASA Pahang


PRU15: PAS yakin boleh menang banyak kerusi di Pahang

BANGI, 2 Rabiulakhir 1444H, Jumaat – PAS Pahang yakin mampu memenangi lebih banyak kerusi menerusi gabungan Perikatan Nasional (PN) pada Pilihan Raya Umum Ke-15 (PRU15).

Pesuruhjaya PAS Pahang, Rosli Abdul Jabar berkata, bagi merealisasikan impian itu, rakan komponen termasuk Parti Pribumi Bersatu Malaysia (Bersatu) dan Gerakan kini bekerja keras bagi menewaskan Barisan Nasional (BN).

PAS sebelum ini memenangi lapan kerusi pada pilihan raya umum lalu ketika bertanding secara solo dan kalah tipis di beberapa kerusi lain.

“InsyaAllah kali ini, PAS akan bertanding secara gabungan bersama Bersatu dan Gerakan.

“ Dengan sokongan baru daripada parti gabungan ini, kita yakin PN akan mendapat pertambahan kerusi,” katanya dalam kenyataan, hari ini.

Penyandang kerusi Dewan Undangan Negeri (DUN) Tanjung Lumpur ini berkata, PAS juga akan mengemukakan calon yang berkebolehan untuk menang dan boleh berkhidmat untuk rakyat, termasuk lapan bekas ADUN yang berpengalaman dalam pentadbiran.

Mengulas lanjut, Rosli berkata, Pilihan Raya Negeri (PRN) Melaka dan Johor menyaksikan undi BN tidak bertambah, namun peningkatan dan pertambahan undi begitu mendadak kepada PN.

“Sekiranya trend ini berterusan dan berlaku di Pahang, tidak mustahil PN dapat memerintah negeri ini,” katanya.

Pada masa sama, Naib Pengerusi PN itu turut yakin rakyat kini semakin bijak dan matang dalam menilai serta membuat pemilihan pemimpin yang berintegriti dan membela nasib mereka.

“Kalau nak dibandingkan dengan BN kita masih bersih dan tidak berdepan isu integriti seperti rasuah, salah guna kuasa dan lain-lain masalah.

“Pakatan Harapan (PH) pula hanya mempunyai sokongan kuat di kerusi- kerusi pengundi bukan Melayu, namun purata senario ini tidak menyeluruh, hanya tempat-tempat tertentu sahaja,” katanya.


Ada mulut jahat dakwa PEMBELA jatuhkan kerajaan Pahang

ALHAMDULILLAH, hari ini saya dan rakan-rakan dari pelbagai badan bukan kerajaan (NGO) termasuk veteran-veteran tentera hadir ke Wisma Sri Pahang untuk menyerahkan memorandum bantahan rakyat terhadap isu pencerobohan tanah di serata Pahang.

Apa yang membuatkan kami terkilan adalah ada ‘sekatan-sekatan’ yang perlu kami lalui sebelum dapat masuk ke dalam pintu pagar sekalipun.

Rupa-rupanya saya difahamkan ada mulut-mulut jahat yang memainkan naratif bahawa kehadiran kami adalah untuk menjatuhkan kerajaan negeri Pahang dengan isu tanah ini.

Mungkin sebab itu juga Menteri Besar tidak sudi berjumpa dengan kita pada saat akhir walaupun beliau sememangnya sudah maklum akan rombongan kami.

Naratif ini adalah  tidak cerdik kerana sejak bilakah tindakan berpihak kepada rakyat dan menentang penceroboh tanah kerajaan itu dianggap sebagai penentang kerajaan?

Lagipun, tidakkah ‘orang-orang politik’ Melayu Pahang ini sedar bahawa NGO-NGO seperti kamilah antara yang mula-mula berusaha menyatukan kalian atas nama ‘perpaduan ummah’ dahulu di siri-siri himpunan kebangkitan rakyat, di mana saya sendiri adalah pengerusi bagi himpunan raksasa bantah Konvensyen Antarabangsa Mengenai Pembasmian Diskriminasi Kaum (ICERD).dahulu?

Lagipun, jika pihak kerajaan atau Menteri Besar sendiri turun sebagai tanda sokongan terhadap kehendak rakyat ini, pasti akan memberikan imej yang baik dan sebagai sokongan moral kepada rakyat menandakan bahawa kerajaan tidak akan tunduk kepada kapitalis-kapitalis ini.

Apa pun, seperti yang saya perkatakan sebelum ini, serahan memorandum ini hanyalah langkah pertama.

Jika tidak berjaya, nantikan sahaja langkah kedua, ketiga, keempat, kelima dan seterusnya.

Buat pengetahuan anda, hari ini juga kami telah menyerahkan memorandum yang sama kepada Jabatan Perhutanan Pahang dan Suruhanjaya Pencegahan Rasuah Malaysia (SPRM) Pahang. Alhamdulillah, sambutan dari pihak mereka adalah baik.

Sebagai anak jati Temerloh, saya berhak bersuara untuk masa depan negeri dan anak bangsa yang tercinta. Bukan orang luar pun.

Aminuddin Yahaya
Presiden ISMA / Pengerusi PEMBELA
18 November 2020


Mekanisme kawalan harga minyak masak dilanjut hingga Mac depan

PUTRAJAYA, 4 Jamadilawal 1443H, Khamis – Kerajaan bersetuju melanjutkan Program Mekanisme Kawalan Harga Minyak Masak sehingga Mac tahun depan dengan melibatkan kos sebanyak RM150 juta, kata Kementerian Perdagangan Dalam Negeri dan Hal Ehwal Pengguna (KPDNHEP).

KPDNHEP menerusi satu kenyataan berkata, perkara tersebut dipersetujui dalam mesyuarat khas Majlis Tindakan Sara Hidup Negara (NACCOL) yang dipengerusikan Perdana Menteri, Datuk Seri Ismail Sabri Yaakob hari ini.

Pada 27 Julai lepas, kerajaan menetapkan harga runcit maksimum bagi minyak masak sawit tulen dalam kemasan botol berkuat kuasa 1 Ogos, dengan jaminan pengguna akan mendapat minyak masak di bawah harga RM30 untuk botol lima kilogram (kg).

Harga runcit maksimum bagi minyak masak sawit dalam kemasan botol lima kg adalah RM29.70 sebotol, RM6.70 (1kg), RM12.70 (2 kg) dan RM18.70 (3kg).

Sementara itu, KPDNHEP berkata, mesyuarat khas itu turut bersetuju untuk melaksanakan Program Jualan Keluarga Malaysia (PJKM) di 222 kawasan Parlimen sehingga Mac tahun depan dengan kos sebanyak RM100 juta.

Mesyuarat turut bersetuju yang pemantauan dan pelaporan secara langsung akan dibuat kepada NACCOL bagi 41 inisiatif dengan peruntukan sebanyak RM14.32 bilion yang telah diluluskan di bawah Bajet 2022.

“Pemantauan secara langsung ini akan memastikan semua agensi kerajaan melaksanakan segera inisiatif tersebut memandangkan peruntukan yang besar ini perlu dirasai oleh rakyat,” menurut kenyataan itu.

KPDNHEP turut memaklumkan isu kekurangan buruh asing dalam sektor berkaitan penghasilan makanan akan segera dibincangkan dalam mesyuarat Jemaah Menteri, esok (10 Disember).

Menurut kenyataan itu, mesyuarat peringkat Jawatankuasa Teknikal NACCOL yang dipengerusikan oleh Ketua Setiausaha KPDNHEP, Datuk Seri Hasnol Zam Zam Ahmad itu akan diadakan segera untuk menyusul, memperhalusi dan menyelaras cadangan-cadangan lain yang telah dibentangkan dalam mesyuarat khas NACCOL itu.

Mesyuarat khas NACCOL hari ini turut membincangkan mengenai pendekatan menyeluruh kerajaan yang merentasi seluruh kementerian bagi menyelaras inisiatif-inisiatif baharu dalam menangani isu sara hidup.

Ia diadakan sebagai salah satu kesinambungan kepada Mesyuarat Peringkat Eksekutif yang telah diadakan sepanjang 2021 iaitu sebanyak tiga kali pada 23 Februari, 15 Julai dan 15 Oktober lepas.

Sebanyak lapan kertas pembentangan daripada pelbagai agensi merangkumi perspektif makro ekonomi, sektor logistik, industri perumahan, penguatkuasaan dan advokasi kepenggunaan serta isu berkaitan buruh. – Bernama


CPTPP tak selesaikan masalah, hanya beri kesan lebih teruk

BANGI, 7 Jamadilakhir 1444H, Sabtu – Perjanjian Komprehensif dan Progresif Trans-Pasifik (CPTPP) hanya menjerumus negara ke dalam masalah ekonomi dan keselamatan makanan yang lebih serius.

Setiausaha Agung BERJASA, Ir Muhammad Lukman Al Hakim berkata, kerajaan sepatutnya memperkukuhkan strategi pembekalan makanan dan keselamatan secara mandiri berbanding mengharapkan pasaran luar dalam menyelesaikan masalah.

“Secara dasarnya, kita menolak CPTPP kerana bakal menjerumus negara ke lembah masalah ekonomi dan keselamatan negara yang lebih parah.

“Sebelum terlibat dengan TPP lagi negara berhadapan masalah keselamatan makanan yang serius dan kritikal.

“Bayangkan apabila kita meratifikasikan CPTPP, saya rasa kita tidak akan selesaikan masalah bahkan beri kesan lebih teruk,” katanya dalam kenyataan, hari ini.

Mengulas lanjut, beliau berkata, keselamatan makanan akan terjamin sekiranya kerajaan tidak bergantung kepada pasaran luar selain memperkukuhkan dan membantu golongan petani tempatan.

Bahkan, kerajaan juga sepatutnya membantu golongan petani dan penternak kecil dengan meluluskan serta menguatkuasakan akta, selain memberikan bantuan dan insentif bagi membangunkan industri dengan lebih baik.

Mengambil contoh seperti tahun ini, Muhammad Lukman berkata, kerajaan terpaksa mengimport sejumlah 55 bilion kilogram makanan asas untuk kegunaan rakyat.

“Ini saya katakan kita perlu membina kekuatan untuk mandiri dan bukannya membuka pasaran dan mengharapkan isu keselamatan makanan negara selesai,” katanya.

Katanya, selagi kerajaan tidak mampu berdikari dan terus mengimport makanan, isu keselamatan negara tidak selesai serta meratifikasi CPTPP bukan penyelesaian terbaik.

Untuk rekod, CPTPP adalah perjanjian perdagangan berkualiti tinggi yang memberikan layanan istimewa kepada anggotanya.

CPTPP merangkumi semua aspek perdagangan termasuk e-dagang, perusahaan milik negara dan disiplin tambahan bagi hak harta intelektual serta halangan teknikal perdagangan.

Bagaimanapun, perjanjian ini didakwa lebih mementingkan mereka yang terlibat dalam industri eksport tanpa menghiraukan kesan pada ekonomi tempatan khususnya perusahaan mikro, kecil dan sederhana (PMKS) yang terlibat dengan sektor perkhidmatan selain eksport.


Pertandingan 3 penjuru atau lebih tak dapat dielak lagi

Oleh Ainul Illia Meor Suzurudin

BANGI, 26 Rejab 1442H, Rabu – Pertandingan tiga penjuru atau lebih untuk mana-mana kerusi pada Pilihan Raya Umum ke-15 (PRU15) adalah satu ‘bom jangka’ buat kerajaan Perikatan Nasional (PN) dan Muafakat Nasional (MN) yang sudah dapat dijangka sejak sekian lama.

Naib Ketua Angkatan Pemuda Pemudi BERJASA (ANGKASA), AD Satiman melihat ia sebagai satu isu pembahagian kerusi yang tidak akan menjumpai solusinya.

Beliau berkata, pokok perbincangannya, penggabungan dan kerjasama politik yang dibuat antara UMNO, PAS, Bersatu dan lain-lain rakan kongsi, berdiri atas akar yang amat rapuh.

“Lalu dahan dan ranting kerjasama itu semakin goyah dan menanti rebah.

“Masing-masing mahu duduk semeja semata-mata untuk habuan dan laba peribadi atau ‘escapism’ daripada mana-mana kes mahkamah.

“Ini adalah open secret. Satu negara tahu,” katanya ketika dihubungi Ismaweb.net, hari ini.

Mengulas lanjut perkara itu, beliau memberikan contoh keengganan majoriti ahli bahagian UMNO untuk memberi laluan dan membantu calon Bersatu menang di satu-satu kerusi.

Katanya, ia adalah bukti kegoyahan gabungan politik mereka yang bukan sekadar di peringkat nasional, malah di akar umbi.

“Saya sendiri (sebagai orang luar) hairan, contohnya andai kata PAS dengan begitu mudah menyerahkan kerusi yang sedia mereka tandingi di satu-satu bahagian kepada Bersatu tanpa imbal balik yang sepadan. ‘Apple to Apple’ adalah sewajarnya.

“Umum tahu, sebagai satu parti politik, membangun dan menjaga satu bahagian bukan kerja ringan. Ia makan masa puluhan tahun dan kudrat tenaga dan wang perlu dicurahkan.

“Bersatu, dari satu sudut lain, perlukan kerjasama dua parti ini. Kerana Bersatu tiada akar umbi,“ katanya

Di pihak pembangkang pula, kata AD Satiman, beliau difahamkan bahawa kerjasama politik hanya akan terbentuk selepas PRU15.

Ini kerana, tragedi kejatuhan kerajaan 22 bulan itu benar-benar satu mimpi buruk yang tidak mahu diulangi lagi.

“Mereka tidak mahu terikat dengan apa-apa janji politik atau pembahagian kerusi mahupun Kabinet bayangan sebelum PRU15.

“Pembangkang lebih selesa ‘open table’ lepas masing-masing dah ada kerusi. Kerana itu, penghijrahan Ahli Dewan Undangan Negeri (ADUN) atau Ahli Parlimen sesama pembangkang juga rancak. Mereka secara individu mahu memilih bersama ‘the winning side’.

“Kesemua indikator ini membawa kepada satu realiti yang mungkin iaitu pertembungan tiga penjuru atau lebih adalah tidak dapat dielakkan pada PRU15,” katanya.

Sehubungan itu, beliau berpandangan bahawa PRU15 bakal menjadi PRU yang amat dinamik soalnya ia menjadi pentas buat parti yang boleh menawarkan solusi dan mentadbir negara supaya menonjol secara signifikan.

“Kerana ini adalah ‘junction’ bersejarah perjalanan negara selepas merdeka 63 tahun. Perlu tampil berani dan menunjukkan perbezaan ultra daripada PN atau PH. Bebas daripada ketidakfungsian PN mahupun kegagalan PH. Rakyat sudah bersedia.

“Siapa yang mampu memenanginya adalah parti yang cerdik menonjolkan diri ketika keadaan politik negara ‘chaos’. Soalnya, adakah parti sebegitu ada?,” katanya.


PEMBELA serah memorandum perkasa undang-undang syariah kepada MAIS

Oleh Siti Hafidah Abd Ghaffar

SHAH ALAM, 5 Syaaban 1443H, Selasa – Pertubuhan-Pertubuhan Pembela Islam (PEMBELA), hari ini menyerahkan memorandum pemerkasaan undang-undang syariah kepada Majlis Agama Islam Selangor (MAIS).

Pengerusinya, Aminuddin Yahaya berkata, memorandum itu bagi menyampaikan pandangan pihaknya berhubung langkah untuk memperkasakan MAIS.

Lebih-lebih lagi apabila timbulnya pelbagai isu berkait syariah dan keputusan mahkamah dilihat tidak memihak kepada agama Islam, malah menghakis kedudukan agama ini.

Aminuddin berkata, memorandum itu menyatakan analisis dan beberapa cadangan antaranya untuk mengesahkan Perlembagaan Persekutuan dalam bahasa Melayu.

Selain itu, ia turut mengesyorkan agar menguatkan jawatankuasa teknikal serta menilai pelantikan hakim-hakim agar mereka yang dilantik bukan sahaja memahami isu sivil bahkan isu syarak.

“Kita harap perkara ini mendapat perhatian pihak MAIS dan pada masa sama semua PEMBELA di peringkat kebangsaan menghantar memorandum di majlis agama peringkat negeri hampir seluruh Malaysia.

“Jadi insya-Allah mudah-mudahan pandangan PEMBELA dan juga rakan NGO mendapat perhatian daripada pihak majlis agama negeri dan akhirnya Duli Yang Maha Mulia Sultan di negeri masing-masing,” katanya selepas selepas menyerahkan memorandum kepada wakil MAIS di ibu pejabat MAIS di sini, hari ini.

Memorandum berkenaan diterima Timbalan Setiausaha (Operasi) MAIS, Nurhani Salwa Jamaluddin.

Sebelum ini, rakyat meluahkan rasa gusar apabila Mahkamah Persekutuan memutuskan bahawa Dewan Undangan Negeri (DUN) Selangor tidak mempunyai kuasa untuk menggubal undang-undang yang memberi kuasa kepada mahkamah tinggi syariah negeri, bagi mendengar semakan kehakiman berhubung keputusan dikeluarkan pihak berkuasa agama negeri.

Berikutan itu, panel sembilan hakim Mahkamah Persekutuan diketuai Ketua Hakim Negara, Tun Tengku Maimun Tuan Mat, sebulat suara mengisytiharkan Seksyen 66A Enakmen Pentadbiran Agama Islam (Negeri Selangor) 2003 adalah tidak berperlembagaan, terbatal dan tidak sah.

Seksyen itu memberikan kuasa kepada mahkamah tinggi syariah untuk menggunakan bidang kuasanya bagi mendengar dan membenarkan permohonan semakan kehakiman terhadap keputusan dibuat majlis atau jawatankuasa dalam menjalankan tugas di bawah enakmen itu.

Perkara itu diputuskan mahkamah selepas membenarkan permohonan Sisters In Islam (SIS) Forum (Malaysia), selaku pempetisyen untuk menentukan persoalan undang-undang bagi mencabar keperlembagaan enakmen berkenaan.


Bergenerasi di Malaysia ultra kiasu masih tak faham sensitiviti Melayu Islam

BAYANGKAN kalau saya datang ke upacara kematian orang Cina dengan memakai baju merah, sudah tentu tular satu Malaysia. Itu budayakan? Bukan agama? Kenapa dikatakan itu sensitif.

Baru ini tular seorang individu berpakaian mencolok mata di Minggu Fesyen Kedah 2022 (KFW2022), kali ini imej seorang model ‘menggayakan’ songkok dengan pakai separuh bogel.

Tindakan model tersebut memakai songkok, jaket lengan panjang tetapi tanpa baju dan berseluar pendek semasa acara Minggu Fesyen Kuala Lumpur 2022 (KLFW 2022) dilihat seolah-olah mempersendakan agama.

Menteri di Jabatan Perdana Menteri (Hal Ehwal Agama), Datuk Idris Ahmad menyifatkan masyarakat Islam cukup marah dan kecewa apabila gambar tersebut tular. Malah, beliau menegaskan, sempadan batas agama, sensitiviti keagamaan dan kaum tidak perlu dibuat bahan mainan. Sehubungan itu, beliau menggesa pihak berkuasa mengambil tindakan segera terhadap individu yang cuba melakukan provokasi tersebut.

Bagaimanapun, pereka fesyen berkenaan, Kel Wen, tampil mempertahankan diri dan memberi penjelasannya bahawa dia tidak berniat mempersendakan bangsa Melayu dan agama Islam.

Kel Wen kata fesyen yang digayakannya pada acara KLFW 2022 tidak keterlaluan seperti yang didakwa. “Saya tak pakai songkok dengan seluar dalam yang seksi atau mendedahkan mana-mana bahagian sensitif badan saya yang menunjukkan kebogelan. Saya hanya menunjukkan lutut seperti kebanyakan lelaki Melayu di luar sana yang menjadi fesyen pada hari ini. Pakai songkok dan nampak lutut adalah sama konsep dengan wanita berhijab yang memakai tudung tetapi leher terkeluar,”. “Saya bukan Islam, tetapi memakai songkok menandakan saya menerima dan mempelajari agama dalam gaya hidup peribadi saya sendiri. “Jika anda tidak boleh menerima, ia bermakna anda rasis dan itulah masalah sebenarnya di sini,” tegasnya.

Tambahnya, asal usul songkok bukanlah berasal dari masyarakat Melayu. Menurut pengetahuannya, songkok itu diperkenalkan oleh umat Islam India pada abad ke-19 dan menegaskan orang Melayu tidak memakai songkok pada zaman Kesultanan Melaka, sebaliknya orang Melayu pada zaman itu hanya memakai kain sarung dan topless.

Saya nak kata dia bodoh, nanti marah pulak. Ini bukan soal agama, budaya atau agama, ini soal sensitiviti.

Songkok ini sudah sinonim dengan masyarakat Melayu (Islam). Tidak kiralah asal usulnya daripada mana. Songkok ini letaknya di kepala, bukan dilutut. Sesuatu yang diletakkan di kepala, kalau ikut budaya dan cara hidup Melayu, benda itu mulia. Sama juga dengan kopiah dan jubah, pun bukan datang daripada budaya Melayu, tetapi sudah sebati dengan Melayu. Kopiah dimuliakan, letak pun di tempat atas, tidak boleh dipermainkan.

Macam bendera Malaysialah. Bukanlah berkaitan dengan agama sangat, tetapi lambang kedaulatan negara. Boleh dipermainkan. Diterbalikkan, diwarna hitamkan. Atau dibuat macam-macam seperti pernah dilakukan ultra kiasu. Tidak bolehkan? Islam atau bukan Islam kena hormat.

Sama juga isu songkok, kopiah, tarbush, apa yang lagi yang diletakkan di kepala.

Justeru, cara pemakaiannya perlu dihormati pun mungkin tidak ada kaitan dengan agama. Jika dipermainkan, ia menjadi suatu sensitiviti. Takkan itu pun tak faham.

Sama juga budaya menghadiri upacara kematian orang Cina atau bangsa lain sekalipun. Orang Melayu (Islam) biasanya jarang datang dengan baju merah, kerana mereka faham dan amat menghormati budaya orang lain, walaupun tidak ada kaitan dengan agama.

Kenapa orang Melayu (Islam) begitu memahami? Kenapa kamu yang tinggal bergenerasi di sini, hasil daripada kedatangan ke alam Melayu tidak pernah mahu cuba untuk memahami?

Bila aku puji Melayu, nanti kamu kata aku lebih Melayu dari Melayu. Kenapa kamu tidak tidak memahami sejarah dan asal-usul Melayu (Bumiputera) selaku penduduk majoriti?

Majoriti begitu memahami minoriti. Semakin hari minoriti semakin menjadi kurang ajar. Adab kamu di mana?

Bila Presiden PAS kata bukan Melayu dan bukan bumi, menjadi perosak perpaduan dan perosak ekonomi, kamu marah. Kamu tahu atau tidak selama ini, yang menimbulkan masalah perkauman dan yang merasuah orang Melayu dan Bumiputera siapa?

Kenyataan Presiden PAS itu dikatakan menyinggung perasaan orang bukan Melayu, malah boleh merenggangkan perpaduan antara kaum di negara ini.

Saya tidak nampak pandangan Presiden PAS itu salah, siapakah yang merasuah Melayu dan Bumiputera selama ini yang rata-rata bekerja dalam perkhidmatan awam, terutama jabatan kritikal seperti PBT, majlis daerah, pejabat tanah, polis, imigresen, pihak berkuasa yang mengeluarkan lesen dan sebagainya?

Siapakah yang selalu membangkitkan isu-isu sensitif berkaitan dengan hak istimewa Islam, Melayu dan Bumiputera, kalau bukan ultra kiasu.

Melayu yang terima rasuah ditangkap. Perasuah besar dalam kalangan mereka terlepas begitu sahaja.

Saya sokong kenyataan Presiden, saya amat alu-alukan ultra kiasu buat laporan polis.

Sebelum ultra kiasu membuat laporan polis, sila jawab pertanyaan ini.

Pertama, siapakah bapa rasuah yang merasuah orang Melayu selama ini terutama, pihak berkuasa, PBT, polis, bomba, kastam dan imigresen.

Kedua, projek-projek yang memerlukan kelulusan pihak berkuasa dan mendapat lesen siapakah bapak rasuahnya.

Ketiga, kes tanah Musang King dan banyak lagi Tanah Rizab Melayu yang tergadai, siapakah yang merasuah Melayu ini.

Keempat, dana pilihan raya, siapakah funder di belakangnya kalau bukan Melayu? Apakah kita ingat ‘funder’ yang memberi dana itu, percuma begitu sahaja. Mesti ada projek besar yang dia dapat.

Banyak lagi yang boleh dibuktikan.

Paling sedih, yang kena tangkap, selalu yang terima rasuah, orang Melayu. Ultra kiasu bapak segala rasuah terlepas.

Pergi tanya kepada polis dan kastam, kenapa sehingga ke hari ini susah sangat dadah untuk dibenteras. Siapa yang merasuah pihak berkuasa ini? Begitu juga dengan penyeludupan bahan-bahan terlarang.

Projek perumahan yang memerlukan kelulusan PBT, siapakah yang menjadi bapak perasuahnya?

Satu lagi, apakah ultra kiasu bukan perosak jika sentiasa membangkitkan isu-isu sensitif berkaitan Islam dan Melayu.

Saya mahu ingatkan bangsa saya sendiri, kalau mahu hidup aman dan tinggal lama di sini, jagalah sensitiviti bangsa majoriti. Majoriti cukup memahami minoriti. Persoalannya, kenapa minoriti semakin kurang ajar? Kamu seperti kaduk lupakan junjung. Kamu datang sehelai sepinggan, Melayu tatang kamu, sepatutnya kamu bantu mereka, tetapi kamu rosakkan setelah kamu mempunyai wang dan senang lenang. Wajarkah.

Melayu (Bumiputera) juga perlu sedar, jangan kamu jual kedaulatan negara dengan rasuah yang digula-gulakan, takut nanti, jadi seperti Palestin, ingat itu.

PROF DR MOHD RIDHUAN TEE ABDULLAH


Rombakan Kabinet hak mutlak, budi bicara PM

PUTRAJAYA, 7 Zulkaedah 1444H, Sabtu – Sebarang rombakan Kabinet di bawah Kerajaan Perpaduan adalah hak mutlak dan berdasarkan budi bicara perdana menteri, kata Timbalan Perdana Menteri, Datuk Seri Dr Ahmad Zahid Hamidi.

“Lazimnya tiada seorang perdana menteri berbincang dalam (mesyuarat) Kabinet untuk melakukan rombakan,” katanya ketika ditemui selepas merasmikan Majlis Kemuncak Minggu Latihan Kebangsaan (NTW) 2023 di sini hari ini.

Beliau berkata demikian ketika diminta mengulas desas-desus yang tersebar mengenai kemungkinan Perdana Menteri, Datuk Seri Anwar Ibrahim akan merombak barisan Jemaah Menteri selepas Pilihan Raya Negeri (PRN).

Enam negeri yang akan mengadakan PRN tahun ini adalah Kelantan, Terengganu, Kedah, Selangor, Negeri Sembilan dan Pulau Pinang.

Sementara itu, semasa dirujuk mengenai prestasi jemaah menteri ketika ini, Ahmad Zahid berkata, pada pandangannya semua menteri telah melaksanakan tugas dengan baik.- Bernama


Penempatan 14,000 guru ‘one-off’ atasi isu graduan ISMP

BANGI, 15 Syaaban 1443H, Jumaat – Ikatan Guru-Guru Muslim Malaysia (iGuru) menyambut baik usaha Kementerian Pendidikan (KPM) menempatkan hampir 14,000 guru menerusi pengambilan secara one-off.

Sambil merakamkan ucapan tahniah dan rasa syukur, Presidennya, Ustaz Azizee Mohd Hasan berkata, usaha itu membuka peluang dan menempatkan guru secara one-off adalah satu kejayaan KPM terutama bagi mengatasi isu graduan Ijazah Sarjana Muda Pendidikan (ISMP) universiti awam serta mengisi kekurangan guru di sekolah.

“Semoga pendidikan negara semakin baik. Pihak iGuru telah bersuara agar pengambilan guru one-off dari guru yang berkualiti iaitu mereka memiliki ikhtisas pendidikan dan memenuhi keperluan opsyen serta minat menjadi pendidik.

“Tahniah KPM dan YBMK Pendidikan,” katanya dalam satu kenyataan, hari ini.

Sebelum ini, Menteri Kanan Pendidikan, Datuk Dr Radzi Jidin menjelaskan, langkah itu dilaksanakan kementerian berkenaan bagi mengatasi masalah kekurangan guru.

Katanya, kira-kira lebih 4,000 guru lagi sedang dalam proses untuk ditempatkan, berdasarkan 18,702 jumlah guru yang diperuntukkan bagi pengambilan tersebut.

“Dengan pengambilan baharu (one-off) ini, kami akan beri keutamaan pergerakan kepada guru-guru yang telah lama (untuk dipindahkan) sebelum kami bawa masuk guru-guru baharu di kawasan yang mana permohonan untuk pertukaran itu tinggi,” katanya.

Pautan terdahulu;


PM arah bantuan segera kepada mangsa banjir di Baling

BANGI, 5 Zulhijjah 1443H, Selasa – Perdana Menteri, Datuk Seri Ismail Sabri Yaakob mengarahkan Ketua Setiausaha Negara, Tan Sri Mohd Zuki Ali menyelaraskan bantuan segera kepada semua mangsa banjir di Baling, Kedah.

Bantuan awal kepada setiap ketua isi rumah itu meliputi wang ihsan sebanyak RM1,000, barang keperluan asas RM2,500, barangan elektrik RM5,000 dan pembaikan rumah.

Ismail Sabri dalam satu kenyataan berkata, Setiausaha Politiknya, Datuk Mohammad Anuar bersama Unit Penyelarasan Pelaksanaan (ICU) dan Agensi Pengurusan Bencana Negara (NADMA) telah menyampaikan bantuan wang ihsan kepada semua ketua isi rumah hari ini, termasuk tiga waris mangsa yang meninggal dunia sebanyak RM10,000 seorang.

“Kesemua bantuan awal ini melibatkan peruntukan kewangan sebanyak RM500,000.

“Kebanyakan rumah yang terkesan dengan musibah ini mengalami kerosakan dan sebanyak 25 buah rumah telah musnah sama sekali,” katanya.

Sehubungan itu, beliau mengarahkan semua agensi kerajaan terlibat untuk mengenal pasti kerosakan dan pembaikan yang perlu dilakukan untuk memastikan mangsa-mangsa tragedi ada tempat berteduh yang selesa selepas ini.

Ismail Sabri yang kini dalam lawatan rasmi di Turki berkata, bantuan-bantuan lain akan disusuli dengan segera termasuklah kerja-kerja pembersihan kawasan dan projek-projek tebatan banjir yang kritikal.

“Kerajaan Persekutuan terus komited untuk menyediakan peruntukan yang sewajarnya bagi perkara ini.

“Saya akan memastikan kebajikan dan keselamatan mangsa-mangsa ini akan diberi perhatian yang sepenuhnya dengan kerjasama erat daripada semua pihak baik dari Kerajaan Persekutuan mahupun kerajaan negeri,” katanya.

Terdahulu, banjir kilat di Lembangan Sungai Kupang dan Sg Tiak petang semalam telah meragut tiga nyawa dan menjejaskan 1,490 mangsa membabitkan 112 ketua isi rumah.

Tiga buah pusat pemindahan sementara (PPS) telah dibuka iaitu PPS SMK Jerai, PPS Surau An Nur dan PPS SMK Agama Al Khiriah.


Bangsa Melayu takkan maju jika ‘aktor politik’ sama perintah negara

Oleh Siti Hafidah Abd Ghaffar

BANGI, 4 Rabiulawal 1442H, Rabu – Senario politik sekarang jelas menampakkan pemimpin sedia ada sibuk mencari kepentingan diri – sehingga parti Melayu yang kononnya memperjuangkan rakyat – kini hilang arah perjuangan.

Pemerhati politik, Ustaz Sharipudin Ab Kadir berkata, perjuangan Melayu hanya sebagai umpan untuk memenangi pengundi Melayu.

“Perjuangan yang tidak ada asas kukuh dan jelas akan menghasilkan satu perjuangan untuk kepentingan peribadi.

“Mereka yang berada dalam parti akan berebut peluang mencari kepentingan diri masing-masing dengan menjadikan pengikut sebagai batu loncatan untuk sampai ke puncak.

“Ini yang berlaku sekarang dalam parti Melayu yang ada,” katanya ketika dihubungi Ismaweb.net hari ini.

Dengan kemelut politik yang tidak berkesudahan ini, beliau menegaskan bahawa perjuangan bangsa Melayu tidak akan maju ke depan jika masih dengan ‘aktor-aktor’ yang ada.

“Saya tidak begitu suka guna tokoh politik kerana mereka bukan tokoh. Mereka adalah aktor parti untuk mencari kepentingan diri

“Sekian lama kita diperintah oleh mereka yang ada sekarang ini. Apa yang bangsa Melayu dapat. Ini bermakna jika mereka diberi peluang lagi, bangsa Melayu akan dikuburkan untuk kali kedua oleh pemimpin yang sama,” katanya.

Mengenai penubuhan Muafakat Nasional (MN), Ustaz Sharipudin berkata, pada awalnya MN didukungi UMNO dan PAS yang merasakan mereka boleh menang dalam Pilihan Raya Umum Ke-15 (PRU-15), jika wujud gabungan antara kedua-dua parti itu untuk berdepan dengan Pakatan Harapan (PH).

“Ini bermakna agenda utama MN adalah untuk menang dalam pilihan raya. Perkiraan mereka ialah gabungan untuk menang dalam PRU. Gagasan dan wawasan untuk bangsa dan agama belum jelas.

“Bahasa mudah MN hanyalah pakatan UMNO dan PAS untuk memenangi PRU. Sama dengan pakatan campuran parti-parti di lain-lain negara untuk membentuk kerajaan,” katanya.

Secara ringkasnya beliau merumuskan, satu ketika UMNO dan PAS boleh bersama dan satu ketika lain mereka boleh berpecah bergantung kepada kepentingan masing masing.

“Perjuangan yang tidak berpaksi kepada asas yang jelas akan terumbang-ambing ketika berdepan dengan cabaran yang melintang.

“Ibarat satu kapal di tengah lautan yang ganas ada dua nakhoda dan dua kumpulan anak kapal,” katanya.


6 bot nelayan China ditahan masuk perairan Malaysia

JOHOR BAHRU, 21 Safar 1442H, Sabtu – Enam bot nelayan asing ditahan di perairan Johor Timur, semalam, kerana didapati memasuki perairan negara ini tanpa kebenaran.

Pengarah Agensi Penguatkuasaan Maritim Malaysia (Maritim Malaysia) Zon Maritim Tanjung Sedili Kapten Maritim Mohd Zulfadli Nayan berkata penahanan dilakukan pada kira-kira 9 pagi menerusi Op Jaksa/Op Benteng Laut, selepas pihaknya menerima maklumat percerobohan daripada Lembaga Pelabuhan Johor.

“Tiga daripada bot itu ditahan sewaktu sedang merapat antara satu sama lain di kedudukan 2.1 batu nautika selatan Tanjung Setapa, di Pengerang dekat Kota Tinggi, manakala tiga lagi ditahan di kedudukan 2.3 batu nautika kawasan sama,” katanya dalam kenyataan, hari ini.

Mohd Zulfadli berkata pemeriksaan lanjut kemudian mendapati semua bot terbabit didaftarkan di Qinhuangdoa, China dan dikendalikan oleh enam nakhoda dan 54 kru warga China berumur lingkungan 31 hingga 60 tahun.

Menurutnya, kesemua bot berkenaan dipercayai sedang menuju ke Mauritania untuk menangkap ikan dan berhenti berlabuh di perairan negara kerana ada antara bot itu mengalami kerosakan tetapi malangnya ia tidak mempunyai sebarang dokumen kebenaran untuk berlabuh di kawasan itu daripada Jabatan Laut Malaysia, Jabatan Perikanan Malaysia dan Lembaga Pelabuhan Johor.

Berikutan itu, enam nakhoda bot telah dibawa ke pejabat Zon Maritim Tanjung Sedili di Kota Tinggi untuk tindakan lanjut, katanya.

Kes disiasat mengikut Seksyen 16(3) Akta Perikanan 1985 kerana memasuki perairan perikanan Malaysia tanpa pemakluman dan Seksyen 491B(1)(L) Ordinan Perkapalan Saudagar 1952 kerana berlabuh tunggu tanpa kelulusan atau pemakluman Pengarah Laut.

Pihak maritim, katanya, menasihati ejen atau pengurus bot penangkapan ikan asing supaya mendapatkan kelulusan Jabatan Perikanan Malaysia dahulu sebelum melakukan sebarang urusan pembaikan atau pengisian minyak melibatkan kapal penangkapan ikan asing, khususnya dalam had Pelabuhan Pasir Gudang atau sekitarnya. – Bernama


Hampir 200 bot nelayan Indonesia diusir dari Malaysia sejak Mac

LUMUT, 28 Rabiulawal 1442H, Sabtu – Agensi Penguatkuasaan Maritim Malaysia (APMM) negeri Perak mengusir sebanyak 199 bot nelayan Indonesia dari perairan negara sejak Mac lepas, selepas dikesan menceroboh dan menangkap ikan di perairan Perak.

Pengarah APMM Perak Kapten Maritim Shahrizan Raman berkata terbaharu pihaknya mengusir 40 bot nelayan Indonesia yang menceroboh perairan negara untuk menangkap ikan di beberapa kedudukan sekitar 28.5 hingga 30 batu nautika barat laut Pulau Jarak, dekat sini, semalam.

Katanya kesemua bot yang setiap satunya mempunyai empat awak-awak dan seorang tekong dikesan oleh Kapal Maritim (KM) Rawa yang sedang melaksanakan Op Benteng di perairan negeri.

“KM Rawa memberi amaran keras agar semua nelayan itu menghentikan aktiviti penangkapan ikan dan keluar dari perairan Malaysia. Ia kemudian mengiring kesemua bot nelayan Indonesia itu hingga ke sempadan maritim Malaysia-Indonesia bagi memastikan mereka tidak berpatah balik,” katanya dalam satu kenyataan di sini, hari ini.

Shahrizan berkata tindakan pengusiran keluar bot nelayan asing dari perairan Malaysia bertujuan menyekat penyebaran wabak COVID-19 menerusi warga asing serta membantu Kementerian Kesihatan menurunkan graf kebolehjangkitan dalam kalangan rakyat.

Katanya aset-aset APMM Perak akan terus meningkatkan rondaan dan pengawasan terutamanya di titik panas berhampiran persempadan maritim negara dengan negara jiran untuk menyekat pendatang asing dan bot-bot nelayan asing daripada terus menceroboh dan memasuki negeri Perak.

Beliau turut meminta komuniti maritim menyalurkan maklumat berkaitan pencerobohan nelayan asing, pendatang tanpa izin serta kegiatan jenayah yang dikesan dalam perairan Perak selain memastikan bot mereka dalam keadaan baik serta selamat sebelum memulakan sesuatu aktiviti di laut. – Bernama


Ribuan protes, berang siasatan letupan Lubnan ditangguh lagi

BEIRUT, 23 Safar 1443H, Khamis – Ribuan saudara-mara mangsa letupan pelabuhan Beirut tahun lalu turun ke jalanan berikutan siasatan terhadap bencana itu ditunda untuk kali kedua tahun ini.

Penunjuk perasaan berkumpul di depan Istana Kehakiman Beirut semalam dengan keadaan marah kerana lebih dari setahun, tidak ada pegawai atasan yang bertanggungjawab terhadap letupan yang mengorbankan lebih 200 orang, mencederakan ribuan yang lain dan memusnahkan sejumlah besar ibu kota.

Letupan itu – salah satu letupan bukan nuklear terbesar yang pernah direkodkan – disebabkan oleh sejumlah besar ammonium nitrat yang disimpan secara tidak selamat di pelabuhan sejak 2013.

Siasatan mengenai kes itu ditangguhkan semalam berdasarkan aduan yang difailkan oleh bekas Menteri Dalam Negeri, Nohad Machnouk yang mendakwa hakim utama, Tarek Bitar berat sebelah.

Machnouk adalah antara pegawai tinggi yang disyaki cuai dalam kejadian letupan pelabuhan pada 4 Ogos tahun lalu.

Tarik Bitar berkata, tugasnya dihentikan sementara sehingga mahkamah memutuskan sama ada untuk menggantikannya dengan hakim lain.

Penunjuk perasaan mendesak Tarik Bitar dibenarkan untuk menyambung tugas beliau.

Seorang penunjuk perasaan berkata, ahli politik bertindak tanpa hukuman.

“Saya kehilangan bapa saya ketika dia duduk bersama kami di rumah,” kata Mohieldin Ladkani, sambil menambah bahawa dia dan ahli keluarga yang lain cedera dalam insiden letupan itu.

“Sekiranya mereka mengambil fail dari Bitar itu bererti mereka bersikap seperti di atas undang-undang.

“Dan jika mereka berada di atas undang-undang, maka mengapa keluarga korban tidak melebihi undang-undang dan menyelesaikannya sendiri,” katanya. – Agensi


Pakistan seperti ‘laut’ selepas dilanda banjir

SEHWAN, 11 Safar 1444H, Khamis – Sebahagian Pakistan kelihatan seperti ‘laut’, kata Perdana Menteri, Shehbaz Sharif selepas melawat beberapa kawasan dilanda banjir yang meliputi satu pertiga daripada negara Asia Selatan.

Sebanyak 33 juta daripada populasi 220 juta terjejas dalam bencana akibat perubahan iklim yang menyebabkan ratusan ribu kehilangan tempat tinggal dan kerugian sekurang-kurangnya AS$10 bilion, menurut anggaran pegawai.

“Anda tidak akan percaya skala kemusnahan di sana. Air di mana-mana sejauh yang anda lihat. Ia seperti laut,” kata Sharif kepada media selepas lawatan ke wilayah selatan Sindh.

Kerajaan – yang telah meningkatkan pemberian wang tunai untuk mangsa banjir kepada 70 bilion rupee Pakistan (AS$313.90 juta) – akan membeli 200,000 khemah bagi menempatkan keluarga yang kehilangan tempat tinggal, katanya

Sharif berkata, air yang surut mengancam cabaran baharu dalam bentuk penyakit berjangkit bawaan air.

Ramai daripada mereka yang terjejas adalah dari Sindh, di mana tasik air tawar terbesar di Pakistan hampir mencecah tebing.

Pegawai bencana negara berkata, lapan kanak-kanak antara yang maut dalam tempoh 24 jam yang lepas.

Banjir itu disebabkan oleh rekod hujan monsun dan pencairan glasier di pergunungan utara Pakistan.

Banjir telah menghanyutkan 1.6 juta rumah, 5,735 km (3,564 batu) rangkaian pengangkutan, 750,000 ekor ternakan, dan membanjiri lebih daripada 2 juta ekar (809,370 hektar) tanah ladang.

Jurucakap kerajaan wilayah Murtaza Wahab berkata, pegawai di Sindh menjangkakan air akan surut dalam beberapa hari akan datang.

“Strategi kami sekarang ialah bersedia untuk penanaman gandum sebaik air surut,” katanya.

Bagaimanapun seorang pegawai tinggi Agensi Pelarian Pertubuhan Bangsa-bangsa Bersatu (UNHCR) memberi amaran, dengan lebih banyak hujan dijangka pada bulan akan datang, keadaan boleh menjadi lebih teruk.

Terdahulu, Pertubuhan Kesihatan Sedunia (WHO) berkata, lebih daripada 6.4 juta orang memerlukan sokongan kemanusiaan di kawasan banjir.

Semalam, pihak berkuasa melaporkan, 18 lagi orang maut di Pakistan, menjadikan 1,343 jumlah korban dalam banjir yang belum pernah terjadi sebelumnya.

Pakistan menerima hampir 190 peratus lebih banyak hujan daripada purata 30 tahun pada Julai dan Ogos, berjumlah 391 mm (15.4 inci), dengan Sindh mendapat 466 peratus – lebih banyak hujan daripada jumlah purata. – Agensi


2.7 juta saman JPJ bernilai RM800 juta tertunggak sejak 10 tahun lepas

PUTRAJAYA, 21 Zulkaedah 1441H, Isnin  – Sebanyak 2.7 juta saman Jabatan Pengangkutan Jalan (JPJ) membabitkan pelbagai kesalahan lalu lintas sejak tahun 2010 dengan nilai kira-kira RM800 juta masih belum dijelaskan, kata Ketua Pengarah JPJ Datuk Seri Shaharuddin Khalid.

“Saman tersebut merangkumi kesalahan seperti memandu melebihi had laju, menggunakan telefon bimbit semasa memandu dan tiada lesen memandu.

“Pihak JPJ akan mengambil tindakan kepada pengguna jalan raya yang tidak mahu membayar saman tertunggak antaranya dengan menyenarai hitam nama mereka sekiranya memperbaharui lesen memandu,” katanya dalam temu bual dengan Bernama hari ini.

Dalam perkembangan lain, Shaharuddin berkata pihaknya sedang menyelaraskan had laju maksimum pada kelajuan 110 km sejam di semua laluan di lebuh raya utama di seluruh negara.

Beliau berkata, had laju itu terpakai di lebuh raya utama kecuali di Lebuhraya Utara Selatan (PLUS) bagi laluan Terowong Menora di Ipoh, Perak dengan had laju 70 km sejam bagi mengurangkan risiko kemalangan di kawasan terbabit.

Selain itu, Shaharuddin berkata empat kamera Sistem Keselamatan Kesedaran Automatik (AWAS) juga akan ditambah di kawasan berkenaan.

“Penambahan itu menjadikan keseluruhan 49 kamera AWAS yang terdapat di seluruh negara termasuk 22 di PLUS setakat ini,” katanya. -Bernama


16 maut nahas bas di Mesir

KAHERAH, 6 Jamadilakhir 1443H, Ahad – Sekurang-kurangnya 16 orang terbunuh dan 18 yang lain cedera dalam nahas jalan raya di Semenanjung Sinai Mesir, menurut pegawai kesihatan, lapor Agensi Anadolu.

Dalam satu kenyataan, Kementerian Kesihatan berkata, sebuah bas mini dan satu bas yang lain bertembung di jalan yang menghubungkan bandar Tor Sinai Selatan ke bandar terusan Suez.

Kementerian berkata, pihaknya mengerahkan 13 ambulans ke tempat kejadian dan mangsa yang cedera dikejarkan ke hospital.

Mesir mempunyai rekod keselamatan pengangkutan yang lemah, di mana beribu-ribu kemalangan jalan raya berlaku setiap tahun disebabkan oleh kelajuan dan penguatkuasaan undang-undang jalan raya yang lemah.

Menurut agensi perangkaan negara CAPMAS, Mesir menyaksikan 9,992 kemalangan kereta pada 2019, yang statistik menunjukkan 3,484 kematian.

Pada 2018, terdapat 8,480 kemalangan, menyebabkan lebih 3,080 kematian – Agensi


UMNO nak menang PRU15 demi selamatkan pemimpin

BANGI, 20 Rabiulawal 1444H, Isnin – Tun Dr Mahathir Mohamad menegaskan bahawa parti Pejuang dan rakan komponennya dalam Gerakan Tanah Air (GTA) tidak bertanding Pilihan Raya Umum Ke-15 (PRU15) untuk menyelamatkan diri atau mendapatkan duit.

Sebaliknya, parti-parti dalam GTA – yang bakal menggunakan logo Pejuang pada PRU15 – berjuang untuk bangsa, negara dan agama di samping berusaha meringankan masalah yang dihadapi rakyat.

Berbeza dengan UMNO, Pengerusi Penaja GTA itu berkata, selain mahu berkuasa, parti bertunjangkan Melayu itu turut bermatlamat mahu menyelamatkan pemimpinnya yang terpalit pertuduhan di mahkamah.

“Mengikut kenyataan Presiden UMNO perjuangan BN-UMNO hanya untuk selamatkan pemimpin mereka dari dipenjara atau dicaj kerana mereka sudah melakukan jenayah.

“Tumpuan kerajaan UMNO apabila menang ialah mendapat pengampunan bagi Najib dan menggugur kesnya yang sedang dibicara.

“Dengan itu, ketua kleptokrat boleh menjawat jawatan PM,” katanya dalam tulisan terbaharu di blog Serambichedet, hari ini.

Tokoh negara berusia 97 tahun itu berkata, bukan sahaja kes Datuk Seri Ahmad Zahid Hamidi akan digugurkan, bahkan juga pemimpin-pemimpin BN-UMNO yang lain.

“Inilah harapan UMNO jika menang. Pemulihan ekonomi negara, penghapusan rasuah, penstabilan politik, pertambahan peluang kerja bantuan kepada rakyat miskin, mengatasi masalah orang Melayu dan kaum lain dan banyak lagi tidak disebut oleh Zahid atau tidak diutamakan,” katanya.

Sebelum ini, Ahmad Zahid dalam sebuah video ucapannya mendakwa, bahawa UMNO-BN mesti memenangi PRU15 kerana bakal berdepan nasib yang lebih buruk daripada PRU14 jika kecundang sekali lagi.

“Bukan saya sahaja kena dakwa, Tok Mat (Datuk Seri Mohamad Hasan) kamu juga dalam senarai menunggu,” kata Ahmad Zahid yang turut menamakan beberapa lagi pemimpin lain dalam BN.


Agong titah semua pihak ketepi perbezaan perangi COVID-19

KUALA LUMPUR, 6 Jamadilakhir 1442H, Selasa – Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah menitahkan rakyat mengetepikan perbezaan politik, bangsa dan agama, bagi memerangi COVID-19 yang berterusan mencatatkan kes positif harian empat angka, sejak hujung tahun lalu.

Datuk Pengelola Bijaya Diraja, Datuk Ahmad Fadil Shamsuddin berkata, Seri Paduka Baginda yakin, dengan sokongan dan kerjasama semua pihak, negara mampu untuk sekali lagi melandaikan lekuk kes jangkitan COVID-19, sekali gus meringankan beban dipikul petugas barisan hadapan.

Menurutnya, baginda menzahirkan kegusaran, melihat peningkatan keperluan rawatan rapi dan penggunaan katil Unit Rawatan Rapi (ICU) khususnya di Lembah Klang, yang mencatatkan kenaikan mendadak kes-kes positif.

“Berikutan peningkatan keperluan rawatan rapi dan penggunaan katil ICU ini, pesakit-pesakit jangkitan COVID-19 yang kritikal, terpaksa ditempatkan di hospital-hospital kerajaan yang lain, dan ini boleh menjejaskan rawatan pesakit-pesakit bukan COVID-19 yang lain,” titah Al-Sultan Abdullah menerusi kenyataan dikeluarkan Istana Negara, hari ini.

Semalam, negara merekodkan sebanyak 3,306 kes jangkitan COVID-19 baharu, manakala 15 hospital COVID-19 dilaporkan mencatatkan kadar penggunaan katil COVID-19 (bukan ICU) melebihi 70 peratus. – Bernama


Pemerintah akan datang ulangi masalah sama jika dibarisi pimpinan lama

Oleh Ainul Illia Meor Suzurudin

BANGI, 25 Ramadan 1442H, Jumaat – Masa depan negara kini menjadi semakin kabur dengan kepimpinan lama yang terpalit pelbagai skandal, masalah rasuah dan kes mahkamah yang tiada penghujungnya.

Lebih dikesalkan lagi, ada di kalangan mereka yang masih berkuasa dan memimpin parti-parti politik utama dalam negara.

Tambahan pula kini, satu persatu isu baharu timbul seolah-olah telah sebati dalam perjuangan mereka seperti sikap prejudis, saling jatuh-menjatuhkan, membuka aib, dendam dan sikap berkepentingan.

Ketua Pemuda BERJASA Pusat, Ustaz Fahmi Bazlan berkata, jika situasi ini berterusan, kepimpinan yang membarisi pemerintahan negara akan datang pasti mengulangi kepincangan yang sama.

Bahkan, katanya, mereka akan terus menerus memperjudikan nasib agama dan bangsa.

“Nasib anak cucu kita akan terus terpinggir dan merempat di bumi sendiri. Bayangan generasi kepimpinan baru yang matang dan berprinsip bertukar menjadi cita-cita yang mustahil.

“Sedangkan inilah sunnah agung Rasulullah ﷺ dalam membangun masyarakat Islam yang memimpin melalui suri tauladan,” katanya ketika dihubungi Ismaweb.net, hari ini.

Beliau memetik hadis Nabi ﷺ yang bermaksud ‘Setiap dari kalangan kita adalah pemimpin, dan kita akan dipersoalkan dan dipertanggungjawabkan dengan apa yang kita pimpin.’

Ustaz Fahmi menegaskan, sepatutnya hadis ini menjadi igauan dan ratib ahli-ahli politik berkepentingan yang berhasrat untuk memimpin negara selepas Pilihan Raya Umum ke-15 (PRU15) supaya mereka ‘mengukur baju di badan sendiri’.

“Dengan timbunan masalah, tutup lubang gali lubang, mana mungkin mereka boleh fokus kepada agenda-agenda besar membangun ekonomi, membina negara bangsa, mencipta kuasa nasional.

“… dan banyak idea-idea besar yang akan luput ditelan zaman akibat kesilapan kita dalam pencaturan,” katanya.

Sehubungan itu, beliau menasihatkan ahli-ahli politik berkepentingan, pimpinan kluster mahkamah, Yang Berhormat samseng, kartel, kongsi gelap dan sebagainya agar berundur dengan hormat.

“Pimpinan lama ini harus bersikap terbuka dan berlapang dada dalam memberikan sumbangan idea dan calon-calon ahli politik muka baru yang akan membarisi kepimpinan negara pada PRU15 akan datang.

“Semoga Malaysia menjadi negara unggul di mata dunia, Insya-Allah,” katanya.


Jordan, UAE, Bahrain mahu keamanan lebih adil buat Palestin

CAIRO, 3 Rabiulakhir 1442H, Khamis – Pemimpin dari Jordan, Bahrain dan Emiriah Arab Bersatu (UAE) semalam membincangkan mengenai perlunya mencapai keamanan yang adil dan menyeluruh bagi rakyat Palestin.

Kenyataan itu dikeluarkan ketika sidang kemuncak tiga hala antara Raja Jordan, Raja Abdullah II; Raja Bahrain, Hamad Al-Khalifa dan Putera Mahkota Abu Dhabi, Mohammed bin Zayed.

Mesyuarat itu diadakan di ibu negara UAE pada hari Rabu.

Para pemimpin membincangkan ‘hubungan persaudaraan dan strategik antara negara mereka,’ lapor agensi berita negara Jordan.

Mereka bersetuju perlunya mencapai perdamaian yang adil dan komprehensif bagi rakyat Palestin berdasarkan penyelesaian dua negara dengan Israel ‘menjamin penubuhan sebuah negara Palestin merdeka dan ibu kota Baitulmaqdis Timur.’

Baru-baru ini, Bahrain dan UAE menandatangani perjanjian untuk membuka hubungan dengan Israel.

Sementara Jordan bersama dengan Mesir, adalah satu-satunya negara Arab lain yang mempunyai hubungan dengan Israel.

Bahrain menghantar delegasi rasmi kerajaan pertama ke Israel pada hari Rabu ketika kedua-dua negara berusaha untuk memperluas kerjasama.

Dalam pertemuan mereka, Jordan, UAE dan Bahrain juga memfokuskan pada cara membangunkan kerjasama dalam beberapa bidang, termasuk kesihatan, makanan, keselamatan ubat-ubatan, serta usaha menghadapi wabak coronavirus. – Agensi


Masih ada rakyat agungkan penjajah, mana silapnya?

BANGI, 5 Zulhijjah 1441H, Ahad – Ahli Jawatankuasa Pusat Ikatan Muslimin Malaysia (ISMA), Ir Lukman Al Hakim berkata, masih terlalu ramai rakyat yang tidak sedar akan kezaliman serta kesalahan penjajah yang pernah menceroboh Tanah Melayu suatu ketika dahulu.

Lukman berkata, ketika beliau menziarahi Bosnia, Herzegovina beberapa tahun lalu, beliau sempat bertemu dengan seorang anak muda tempatan.

Anak muda itu, katanya, tidak langsung merasakan Serbia bersalah dan melakukan jenayah kemanusiaan terhadap rakyat negaranya pada tahun 1995.

“Saya katakan padanya dia bodoh! Rupanya ramai juga orang bodoh di negara saya sendiri, Malaysia.

“Yang tidak merasakan Portugis, Belanda, Jepun dan British bersalah dan melakukan jenayah terhadap kemanusiaan ketika menjajah dan menzalimi rakyat tanah Melayu,” katanya dalam satu kenyataan, hari ini.

Beliau berkata, mereka belajar mengenainya, tetapi sekadar melihat semua peristiwa tersebut sebagai sejarah yang boleh dilupakan begitu sahaja.

Lebih menyedihkan lagi, kata Lukman, apabila mereka kini amat mengidolakan cara hidup, produk, budaya malah agama penjajah melebihi identiti asal negara sendiri.

“Mereka sampai ke tahap memperkecilkan bangsa sendiri, yang cekal mempertahankan dan memperjuangkan identiti bangsa dan agama pertiwi dari terus dihancurkan oleh kuasa penjajah, secara licik melalui peperangan psikologi serta penjajahan alaf baharu,” katanya.

Bukan itu sahaja, sebarang agenda dan seruan untuk bersatu menentang budaya luar serta ancaman yang meruntuhkan negara akan dilabel jumud dan ketinggalan, kata Lukman.

“Sehingga saya sendiri keliru, siapa sebenarnya yang bodoh?,” soalnya.


Kes rogol: Jauhi polemik pemangsa, beri keutamaan cari solusi

BANGI, 10 Zulkaedah 1441H, Khamis – Ibu bapa perlu memainkan peranan menekankan aspek agama dalam jiwa anak-anak bagi mencegah berlakunya jenayah rogol.

Menerusi Program Analisis TV Alhijrah malam tadi, Naib Presiden I-Medik, Dr Rozanizam Zakaria serta Presiden WAFIQ, Prof Madya Dr Rafidah Hanim Mokhtar menekankan bahawa penyelesaian kes rogol mesti bersifat holistik dan mencegah.

“Ini termasuk menekankan benteng agama dalam jiwa anak-anak, bina institusi keluarga yang protektif dan pastikan pergaulan anak-anak terkawal,” kata mereka.

Selain itu, Dr Rozaniszam turut berkongsi hasil kajian Clinical and Developmental Characteristics of Sex Offenders in Malaysian Prisons yang membabitkan 147 pesalah seksual dari tiga penjara di Malaysia.

Lebih 50 peratus pesalah ini mengaku bahawa mereka membesar dalam keadaan mempunyai masalah dengan ibu bapa di rumah dalam tiga bentuk iaitu keluarga tidak ekspresif; keluarga tidak menyokong serta terasing dari keluarga.

Sementara 29 peratus sudah tidak lagi tinggal bersama keluarga seawal usia 16 tahun.

76 peratus mempunyai rakan yang ada perilaku berisiko tinggi.

Dr Rozanizam berkata, kes-kes jenayah rogol seperti yang didengari hari ini bukan terbentuk sehari dua.

“Jadi jauhkan polemik lelaki lawan perempuan, pemangsa lawan mangsa. Tetapi fokus pada solusi,” katanya

Melihat kepada permasalahan itu, Pensyarah Kanan di Fakulti Pengajian Quran dan Sunnah, Universiti Sains Islam Malaysia (USIM), Dr Ahmad Sanusi Azmi menyarankan ibu bapa membina keluarga mengikut ajaran Islam.

“Statistik rogol semakin meningkat. Kebanyakan pesalah mengakui mempunyai masalah dalam keluarga sendiri.

“Hati-hati tuan dan puan. Binalah keluarga melalui pendekatan syarak berpandukan Quran dan Sunnah. Mudah-mudahan Allah pelihara kita semua,” katanya.


Hajiji umum pertukaran portfilio antara Bung Moktar, Masidi

KOTA KINABALU, 11 Safar 1442H, Selasa – Ketua Menteri Sabah Datuk Hajiji Noor mengumumkan pertukaran portfolio antara Datuk Seri Bung Moktar Radin dan Datuk Masidi Manjun.

Bung Moktar dilantik sebagai Timbalan Ketua Menteri Sabah I merangkap Menteri Kerja Raya manakala Masidi sebagai Menteri Kewangan ll merangkap Menteri Kerajaan Tempatan dan Perumahan.

Hajiji berkata beliau memerlukan Masidi yang berpengalaman khususnya dalam membantu beliau untuk memulihkan ekonomi Sabah dan menghadapi pandemik COVID-19.

“Masidi berpengalaman dalam bidang kewangan dan ekonomi, saya memerlukan beliau dan (pelantikannya) dipersetujui semua,” katanya, pada sidang media selepas mengadakan pertemuan dan taklimat daripada Setiausaha Kerajaan Negeri Datuk Safar Untong di Pusat Pentadbiran Negeri Sabah (PPNS), di sini hari ini.

Terdahulu, Masidi dilantik sebagai Menteri Kerja Raya manakala Bung Moktar sebagai Menteri Kerajaan Tempatan dan Perumahan Sabah pada majlis angkat sumpah Hajiji sebagai Ketua Menteri Sabah ke-16 di hadapan Yang Dipertua Negeri Tun Juhar Mahiruddin di Istana Negeri, di sini, pagi tadi. – Bernama


Sidang khas Parlimen hanya berkaitan banjir, tidak bahas isu Azam Baki: Speaker

KUALA LUMPUR, 17 Jamadilakhir 1443H, Khamis – Persidangan Khas Dewan Rakyat hari ini tidak membahaskan usul berkaitan pemilikan saham membabitkan Ketua Pesuruhjaya Suruhanjaya Pencegahan Rasuah Malaysia (SPRM), Tan Sri Azam Baki berikutan ia tiada dalam Aturan Urusan Mesyuarat.

Yang Dipertua Dewan Rakyat, Tan Sri Azhar Azizan Harun berkata, beliau menerima notis usul itu daripada Datuk Seri Salahuddin Ayub (PH-Pulai) dan Nga Kor Ming (PH-Teluk Intan) untuk dibahas pada sidang khas Dewan Rakyat hari ini, tetapi agenda persidangan khas itu ditetapkan oleh Perdana Menteri.

Azhar berkata, beliau tidak menerima sebarang usul bagi membahaskan isu itu daripada Perdana Menteri, Datuk Seri Ismail Sabri Yaakob dan oleh itu ia tidak dimasukkan dalam Aturan Urusan Mesyuarat (AUM).

“Saya mengakui menerima usul itu (daripada Salahuddin dan Kor Ming) dua hari lepas dan saya telah menjawab sidang khas hari ini dipanggil Perdana Menteri di bawah kuasa mutlaknya berdasarkan Aturan 11(3) Peraturan Mesyuarat. Mengikut peraturan itu, agenda sidang khas Perdana Menteri adalah di bawah kuasa mutlaknya dan beliau yang menyusun aturan agenda itu.

“Oleh sebab itu, saya tiada kuasa untuk menerima usul-usul itu. Seperti yang Pulai (Salahuddin) kata, sudah tentu agenda ini ditetapkan Perdana Menteri, tetapi sehingga hari ini saya tidak menerima apa-apa notis oleh beliau mengenai usul itu jadi saya anggap usul itu tidak akan dimasukkan dalam AUM dan sidang perlu dijalankan mengikut AUM,” katanya pada sidang khas Dewan Rakyat hari ini.

Sebelum itu, kedua-dua Ahli Parlimen yang menghantar usul itu bangkit dan meminta agar usul itu dipertimbang untuk dibahaskan kerana ia turut menyentuh isu negara iaitu integriti SPRM dan penjawat awam.

Setelah Azhar memberikan syornya, Gobind Singh Deo (PH-Puchong) bangun dan meminta Ismail Sabri hadir untuk mendengar penerangan kementerian bagi isu banjir dan juga isu akaun dagangan Azam yang akan dibangkitkan pembangkang selepas selesai memberi penerangan berkenaan bencana banjir.

“Adakah Perdana Menteri akan hadir selepas penerangan beliau untuk dengar soalan kami? Soalan itu akan juga merujuk kepada Tan Sri Azam Baki. Ini perkara cukup penting, kami akan bahas perkara banjir dan bangkitkan isu SPRM. Boleh saya dapatkan pengesyoran daripada Perdana Menteri dan Tuan Speaker?” soalnya.

Sidang khas hari ini membincangkan perkara berkaitan kepentingan negara iaitu banjir, pascabanjir, penyelarasan bantuan kepada Keluarga Malaysia dan perancangan jangka panjang pengurusan bencana banjir. – Bernama


Dewan Rakyat maklum kekosongan kerusi Parlimen Pulai kepada SPR

KUALA LUMPUR, 7 Muharam 1445H, Selasa – Dewan Rakyat hari ini mengemukakan pemberitahuan kepada Suruhanjaya Pilihan Raya (SPR) berhubung kekosongan luar jangka kerusi Parlimen P161 Pulai, susulan kematian penyandangnya, Datuk Seri Salahuddin Ayub.

Yang Dipertua Dewan Rakyat, Tan Sri Johari Abdul berkata, selaras Perkara 54 Fasal (1) Perlembagaan Persekutuan, pihak SPR hendaklah mengisi kekosongan kerusi itu dalam tempoh 60 hari dari tarikh dipastikan suruhanjaya tersebut bahawa ada kekosongan.

“Saya selaku Yang Dipertua Dewan Rakyat, telah mengemukakan suatu pemberitahuan bertarikh 25 Julai 2023 kepada Pengerusi SPR, bahawa Yang Berhormat Datuk Seri Salahuddin Ayub telah meninggal dunia pada hari Ahad 23 Julai 2023,” katanya dalam kenyataan hari ini.

Bagi pihak Parlimen Malaysia, Johari turut merakamkan ucapan takziah kepada seluruh keluarga Allahyarham dan mendoakan semoga rohnya dicucuri rahmat dan ditempatkan dalam kalangan orang yang beriman dan beramal soleh.

Salahuddin, 61, meninggal dunia di Hospital Sultanah Bahiyah di Alor Setar, Kedah pada 9.23 malam kelmarin, setelah ditidurkan selepas menjalani pembedahan akibat pendarahan otak. – Bernama


Anwar yakin kerajaannya kekal hingga PRU16

KUALA LUMPUR, 14 Syawal 1444H, Jumaat – Perdana Menteri, Datuk Seri Anwar Ibrahim yakin Kerajaan Perpaduan yang menerajui negara ketika ini akan kekal sehingga Pilihan Raya Umum (PRU) yang akan datang.

“Insya-Allah, kita Kerajaan Perpaduan kekal penuh sehingga PRU akan datang. Saya sangat yakin atau saya tidak akan mengeluarkan kata-kata ini,” kata Anwar sebagai menjawab dakwaan Ketua Pembangkang, Datuk Seri Hamzah Zainudin yang kononnya mempunyai Surat Akuan Berkanun (SD) untuk menyokongnya sebagai perdana menteri yang baharu.

Menjelas lanjut, Anwar berkata, sekiranya Ahli Parlimen Larut itu benar-benar mempunyai sokongan seperti yang didakwa, beliau boleh membawa usul tersebut ke Parlimen.

“Kalau dia (Hamzah) ada (SD), tunggu masa Parlimen bawalah SD dan usul di Parlimen. Tak ada masalah.

“Ini dia tiap minggu dia jadi mengigau mingguan. Sebelum puasa, sebelum raya, sebelum raya haji, sebelum Thaipusam, Chinese New Year… tunggulah,” katanya selepas melancarkan Sambutan Ulang Tahun ke-75 dan perasmian Ibu Pejabat Kebangsaan Bulan Sabit Merah Malaysia (BSMM) di Jalan Wisma Putra, di sini hari ini.

Ditanya mengenai pendirian kerajaan untuk membawa pulang Low Taek Jho atau Jho Low yang didakwa kini berada di China, Anwar berkata, kerajaan kini sedang berunding dengan negara-negara berkenaan untuk mempercepatkan proses itu, namun enggan mengesahkan keberadaan ahli perniagaan dalam buruan itu.

Menurutnya proses itu juga amat rumit kerana melibatkan negara-negara besar, perkhidmatan risikan dan Polis Antarabangsa (Interpol).

“Negara-negara sedang bekerjasama. Negara terlibat yang kita hubungi telah memberikan sokongan,” katanya.- Bernama


1,052,145 individu lengkap dos kedua vaksin COVID-19

BANGI, 19 Syawal 1442H, Isnin – Menteri Kesihatan, Datuk Seri Dr Adham Baba memaklumkan seramai 1,052,145 individu telah menerima dos kedua vaksin COVID-19 setakat semalam.

Beliau dalam kenyataan di Twitter berkata, seramai 1,860,864 individu telah menerima dos pertama, menjadikan jumlah keseluruhan pemberian vaksin COVID-19 adalah 2,913,009 setakat 30 Mei.

Berdasarkan laporan harian pemberian vaksin pada Ahad sahaja, seramai 38,524 individu selesai mendapatkan dos pertama, dan 22,937 lagi sudah lengkap dos kedua.

Dr Adham berkata, lima negeri tertinggi yang telah melengkapkan kedua-dua dos adalah Selangor dengan 139,427 dos, diikuti Sarawak (109,934), Perak (97,558), Kuala Lumpur (94,399) dan Johor (92,231).

Berdasarkan data yang dikongsikan beliau, 49.9 peratus atau 12,117,091 individu telah mendaftar untuk menerima suntikan vaksin setakat Ahad.

Daripada jumlah, Selangor masih mendahului antara negeri yang menerima pendaftaran tertinggi iaitu 3,233,832, diikuti Johor (1,494,093), Sarawak (1,226,754) dan Kuala Lumpur (1,013,678).


Oslo jadi tuan rumah perbincangan Taliban dan wakil masyarakat Afghanistan

OSLO, 21 Jamadilakhir 1443H, Isnin – Delegasi Taliban memulakan perbincangan selama tiga hari sejak semalam, bersama beberapa wakil masyarakat sivil Afghanistan di Oslo, lapor pihak berkuasa Norway.

Perbincangan hari pertama diketuai oleh Menteri Luar Sementara, Amir Khan Muttaqi yang diadakan secara tertutup, di Oslo selepas pihaknya menawarkan lokasi perbincangan.

Jurucakap Menteri Luar Afghanistan, Abdul Qahar Balkhi mengesahkan perbincangan berkenaan di Twitter sambil menyatakan, pihaknya turut mengadakan pertemuan dengan beberapa personaliti Afghanistan.

“Dalam perbincangan berkenaan semua peserta mendengar pendapat sambil bertukar pandangan dalam situasi semasa di negara sedang bergolak.

“Mereka bersetuju supaya semua rakyat perlu bekerjasama untuk memastikan keadaan politik, ekonomi dan keselamatan negara kembali stabil dan kukuh,” katanya dalam kenyataan.

Kesemua peserta bersetuju dan memahami persefahaman serta menyifatkan kerjasama tersebut adalah jalan penyelesaian terbaik kepada Afghanistan.

“Semua peserta dengan satu suara menyifatkan perbincangan berkenaan adalah kepentingan kepada negaranya,” katanya.

Malah, kesemua delegasi berterima kasih kepada Norway yang memberi peluang sedemikian dengan menyediakan lokasi bagi mereka berhimpun dan menyelesaikan permasalahan.

Kenyataan berkenaan bagaimanapun tidak mendedahkan siapa yang terlibat dalam perbincangan yang diadakan.

Perbincangan berkenaan diadakan berikutan kebimbangan terhadap situasi di Afghanistan sehingga menyebabkan krisis kemanusiaan dan Norway bersedia menjadi tuan rumah untuk memberi peluang kepada perwakilan mengadakan perbincangan bermula 23 hingga 25 Januari.

Menteri Luar Norway, Anniken Huifeldt berkata, pihak amat bimbang tentang keadaan yang berterusan berlaku di Afghanistan, mengorbankan jutaan penduduk berikutan berdepan bencana kemanusiaan yang besar.

“Untuk dapat membantu penduduk di Afghanistan, adalah penting bagi kedua-dua masyarakat dan wakil Afghanistan dari pelbagai pihak terlibat dalam dialog dengan Taliban,” tambahnya.

Sehingga kini, separuh daripada penduduk Afghanistan berdepan kelaparan melampau selain kehilangan tempat tinggal, serta jutaan kanak-kanak tidak dapat meneruskan sesi persekolahan disebabkan keadaan politik yang tidak aman. – Agensi


Tiga agensi PBB gesa pembebasan segera Amal Nakhleh

GENEVA, 18 Jamadilakhir 1443H, Jumaat – Beberapa pertubuhan antarabangsa menggesa pihak berkuasa Israel supaya segera membebaskan remaja Palestin yang dilaporkan tenat dalam tahanan pentadbiran rejim itu.

Gesaan itu dibuat Agensi Kerja dan Bantuan Pelarian Palestin (UNRWA), Tabung Kanak-Kanak Pertubuhan Bangsa-Bangsa Bersatu (UNICEF) dan Pesuruhjaya Tinggi PBB bagi Hak Asasi Manusia (OHCHR) dalam satu kenyataan bersama, semalam.

“Amal Nakhleh mahupun peguam dan keluarganya tidak dimaklumkan mengenai sebab penahanan ke atasnya itu. Amal menghidap penyakit autoimun teruk yang memerlukan rawatan dan pemantauan berterusan,” kata agensi PBB itu.

Sehubungan itu, kenyataan berkenaan menggesa pembebasan segera tanpa syarat ke atas Amal, selaras dengan undang-undang hak asasi manusia antarabangsa.

Menurut The Convention on the Rights of the Child yang telah ditandatangani Israel menyatakan, penahanan ke atas kanak-kanak adalah pilihan terakhir.

Setiap kanak-kanak yang dilucutkan kebebasannya hendaklah mempunyai hak untuk mendapatkan akses segera kepada bantuan undang-undang atau bantuan lain yang sesuai, serta hak mencabar di mahkamah atau pihak lain yang kompeten, bebas dan tidak berat sebelah.

“Kes Amal adalah antara kes yang berpanjangan di mana seorang kanak-kanak Palestin telah ditahan tanpa pertuduhan atau perbicaraan.

“Ia bukan kes terpencil. Pada masa ini, sekurang-kurangnya tiga lagi rakyat Palestin berada dalam tahanan pentadbiran berumur bawah 18 tahun ketika pertama kali ditahan.

“Kami mengulangi gesaan Setiausaha Agung PBB dalam Laporan mengenai Kanak-Kanak dan Konflik Bersenjata, setiap tahun sejak 2015, yang menggesa Israel untuk menamatkan penahanan pentadbiran ke atas kanak-kanak,” kata kenyataan itu.

Tiga agensi berkenaan berkata, amalan merampas hak kebebasan kanak-kanak mesti dihentikan segera.

Amal Muamar Nakhleh, 17, ‘dikurung’ oleh tentera penjajah Israel selama enam bulan pada 21 Januari 2021.

Penahanannya itu kemudian dilanjutkan selama empat bulan lagi pada Mei tahun lalu, dan sekali lagi pada September 2021 untuk tempoh empat bulan seterusnya.

Remaja itu dilaporkan lahir pramatang dengan diagnosis penyakit autoimun yang teruk iaitu myasthenia gravis.

Keadaan Amal memerlukan rawatan dan pemantauan perubatan yang berterusan, malah beberapa bulan sebelum penahanannya, dia menjalani pembedahan untuk membuang sel kanser. – Agensi


Hadkan kempen PRK, pastikan tiada lawatan rumah ke rumah

BANGI, 15 Rabiulawal 1442H, Ahad – Pilihan Raya Kecil (PRK) Batu Sapi dan Pilihan Raya Negeri (PRN) Sarawak perlu diteruskan meskipun terdapat kebimbangan penularan wabak COVID-19 ketika ini, kata pakar Perlembagaan, Dr Fathi Yusof.

Felo Penyelidik (Undang-Undang dan Perlembagaan), Pusat Polisi Perdana, Universiti Teknologi Malaysia (UTM) itu berkata, sekiranya berlaku kekosongan kerusi atau Dewan Undangan Negeri (DUN) dibubarkan, pilihan raya perlu diadakan.

“Kehendak Perlembagaan tidak boleh dibatalkan oleh usul di Parlimen atau melalui keputusan Kabinet.

“…melainkan jika Perlembagaan dipinda dengan sokongan undi 2/3 anggota dewan untuk melonggarkan kehendak itu,” katanya.

Beliau berkata demikian mengulas kegusaran rakyat selepas Perdana Menteri, Tan Sri Muhyiddin Yassin menyatakan PRK atau PRN mesti diadakan dalam tempoh 60 hari selepas terdapat kekosongan bagi sesuatu kerusi Parlimen selari Fasal 1 Perkara 54 Perlembagaan Persekutuan.

Jelasnya, Fasal 4 Perkara 21 Perlembagaan Negeri Sarawak juga memperuntukkan pilihan raya negeri hendaklah diadakan dalam tempoh 60 hari dari tarikh pembubaran Dewan Undangan Negeri.

“Tetapi apa boleh buat kerana itu adalah kehendak dalam Perlembagaan Persekutuan maka kita terpaksa mengadakan pilihan raya.

“Kecuali jika darurat diisytiharkan di bawah Perkara 150 Perlembagaan Persekutuan di Batu Sapi dan Sarawak, bolehlah kita tangguhkan dahulu kedua-dua pilihan raya ini sehingga COVID-19 berakhir,” kata Muhyiddin.

Bagi mengelakkan COVID-19 terus merebak, Dr Fathi mengesyorkan pihak berkuasa supaya memperketatkan peraturan kempen dan pengundian supaya risiko penularan wabak dapat dikurangkan.

“Syarat ketat itu meliputi peraturan berkaitan penamaan calon, kempen, hari mengundi. Penamaan calon tidak boleh ada perhimpunan dan perarakan.

“Kempen pula perlu dilaksanakan dengan ketat misalnya tiada lawatan rumah ke rumah atau perhimpunan besar. Kempen atas talian diutamakan.

“Cuma perlu beri perhatian khusus kepada kelompok yang menghadapi masalah kekangan talian internet,” katanya kepada Ismaweb.net, hari ini.

Dalam pada itu, beliau berkata, ini juga adalah waktu yang terbaik untuk mengehadkan ‘perang poster’ dan menamatkan amalan pembaziran bahan kempen.

“Bendera, poster, papan iklan dan kain rentang juga perlu dihadkan. Kalau perlu dibenarkan pun ialah papan iklan kerana ia boleh menyampaikan maklumat manifesto dan maklumat calon.

“Itu pun perlu dihadkan dari segi saiz dan jumlah bagi setiap kawasan Parlimen dan DUN supaya tidak berlaku pembaziran dan ketidakadilan untuk parti dan calon yang kurang dana,” katanya.

Pun begitu, di sebalik semua itu, apa yang lebih penting, katanya, adalah aspek penguatkuasaan peraturan.

“Ini kerana saingan sengit biasanya mendorong keadaan luar kawalan. Inilah yang pernah berlaku dalam PRN Sabah.

“Media massa kerajaan pula perlu memberi ruang yang seimbang kepada semua parti termasuk parti pembangkang,” katanya.


Bekas Presiden Algeria meninggal dunia

ALGIERS, 11 Safar 1443H, Sabtu – Bekas Presiden Algeria, Abdelaziz Bouteflika dilaporkan meninggal dunia, semalam pada usia 84 tahun selepas 29 bulan mengundurkan diri daripada jawatan utama negara.

Bouteflika yang juga merupakan veteran perang Algeria untuk kemerdekaan, menjadi Presiden di negara utara Afrika itu selama dua dekad.

Beliau melepaskan jawatan disandang pada April 2019 susulan tercetusnya tunjuk perasaan di jalanan membantah hasratnya untuk memegang tampuk pemerintahan bagi penggal kelima.

Sejak itu, pemimpin berkenaan jarang kelihatan yang mana sebelum ini beliau dilaporkan pernah mengidap masalah angin ahmar pada tahun 2013.

Selepas pengunduran Bouteflika, dalam usaha menamatkan tunjuk perasaan yang menuntut kepada pengukuhan politik dan ekonomi, pihak berkuasa telah menjalankan siasatan terhadap kegiatan salah laku serta rasuah dalam kerajaan terdahulu.

Situasi itu menyaksikan ramai pegawai-pegawai kanan kerajaan dipenjarakan termasuk penasihat dan juga adik kepada Bouteflika iaitu Said.

Bouteflika dianggap sebagai wira negara dalam kalangan penyokongnya kerana keberanian turun ke medan perang bagi memerdekakan Algeria dari penguasaan Perancis.

Selepas mencapai kemerdekaan pada tahun 1962, Bouteflika dilantik sebagai Menteri Luar Negara dan merupakan antara individu berpengaruh dalam kalangan rakyat. – Agensi


Sokonglah belanjawan kerajaan: PAS

KOTA BHARU, 30 Rabiulawal 1442H, Isnin – Semua Ahli Parlimen terutamanya pembangkang diharap dapat memberi sokongan penuh terhadap Belanjawan 2021 yang dibentangkan kerajaan baru-baru ini, kata Naib Presiden PAS, Datuk Mohd Amar Nik Abdullah.

Menegaskan perkara itu, beliau berkata, pihaknya juga akan memberikan sokongan sebaik mungkin terhadap belanjawan itu walaupun ada beberapa perkara dan teguran yang dibuat semasa perbahasan.

“Kita memang menyokong Perdana Menteri dalam Perikatan Nasional (PN). Walaupun mungkin dalam perbahasan itu ada pandangan dan teguran yang dilontarkan, itu hanya perkara biasalah.

“Kita harap semua Ahli Parlimen dan pembangkang menyokong bajet ini walaupun ada benda-benda yang kita tidak berpuas hati,” katanya seperti dilapor Sinar Harian, hari ini.

Mengulas lanjut, Mohd Amar berkata, jika belanjawan tidak diluluskan, ia bukan lagi hanya berkait soal politik tetapi kesannya merangkumi aspek perancangan, gaji dan sebagainya.

Justeru, pembangkang tidak sewajarnya menjadikan Belanjawan 2021 mengikut cita rasa mereka memandangkan ia adalah bajet kerajaan dan kerajaan juga mempunyai objektif sendiri yang hendak dicapai.

“Ada pertimbangan dia sendiri, masa Pakatan Harapan jadi kerajaan pun dia (PH) tidak berunding dengan pembangkang. Dia pun buat belanjawan dia sendiri, itu biasalah.

“Dalam perbahasan boleh saja kemukakan teguran dan pandangan, tetapi saya harap kalau boleh sokonglah sebab ini untuk kepentingan orang ramai,” katanya.


Hentikan budaya bodek, suka mengampu pemimpin dalam UMNO

BANGI, 23 Jamadilawal 1444H, Ahad – UMNO perlu melakukan perubahan dengan menghentikan segera budaya suka membodek dan mengampu di dalam parti itu.

Veteran politik, Tan Sri Mohd Yussof Latiff berkata, tidak mustahil UMNO akan ditolak rakyat secara total sekiranya amalan tidak sihat itu masih wujud di dalam parti.

Justeru, beliau menasihatkan UMNO untuk menghentikan amalan suka membodek dan budaya mengampu dengan mempertahankan pemimpinnya, meskipun individu terbabit terpalit kesalahan undang-undang.

“Sesiapa yang mengkritik pemimpin akan dianggap tidak setia dengan UMNO dan perlu dihukum malah ada yang dipecat.

“Sebagai veteran UMNO, saya dengan ikhlasnya ingin meminta agar amalan mengampu ini dihapuskan dalam bahagian-bahagian dan cawangan-cawangan UMNO. Semua ahli dan pemimpin parti itu perlu berfikiran terbuka.

“Jika parti terus dibelenggu dengan kewujudan ‘warlord’ dan amalan mengampu, lama kelamaan ahli-ahli UMNO terpaksa menanggung beban kesilapan pemimpin manakala pemimpin-pemimpin pula bersenang lenang meneruskan kesilapan demi kesilapan,” katanya dalam kenyataan, hari ini.

Mengulas lanjut,  Mohd Yussof berkata, UMNO perlu terus menyuburkan demokrasi dalam parti dengan memberi tumpuan menarik generasi muda untuk menyertai parti itu.

Malah, UMNO sewajarnya membuka pintu seluas-luasnya kepada sesiapa sahaja yang mahu menawarkan diri untuk menjadi pemimpin parti di semua peringkat.

Katanya, penyakit dalam UMNO kini di tahap parah dan perlu diubati segera.

“Jika dibiarkan, UMNO akan pupus secara perlahan-lahan menjelang pilihan raya negeri (PRN) di enam negeri yang bakal diadakan nanti.

“Tidak mustahil, UMNO akan terus berkubur pada Pilihan Raya Umum ke-16 (PRU16) nanti,” katanya.

Atas dasar itu, beliau yang juga Presiden Persatuan Melayu Pulau Pinang itu mengajak pimpinan UMNO di setiap Parlimen, termasuk yang digugurkan daripada senarai calon Barisan Nasional (BN) untuk merapatkan semula saf kepimpinan.

Penyatuan berkenaan perlu dibuat sebagai langkah menyatupadukan semua ahli di semua peringkat iaitu cawangan, bahagian, negeri dan pusat untuk berhadapan Pilihan Raya Negeri (PRN) kelak, katanya.

“Kekalahan teruk UMNO pada Pilihan Raya Umum ke-15 (PRU15) lalu bukan disebabkan pengundi beralih arah kepada Pakatan Harapan (PH) dan perikatan Nasional (PN) tetapi disebabkan kealpaan pemimpin UMNO sendiri.

“Namun anak-anak muda yang baru mengundi telah diabaikan dan mereka tidak dipupuk dengan semangat nasionalisme.

“Kesannya, mereka juga akan melupakan segala jasa UMNO yang membolehkan anak-anak Melayu menjadi golongan cerdik pandai, mendapat kedudukan tinggi dalam kerajaan dan badan-badan korporat, hasil dari perjuangan UMNO,” katanya.


Kembali kepada al-Quran dan Sunnah, selesai perselisihan secara berhemah

PETALING JAYA, 30 Zulkaedah 1443H, Khamis – Umat Islam dalam kalangan Keluarga Malaysia diingatkan untuk kembali kepada al-Quran dan al-Sunnah sebagai panduan ketika berhadapan perselisihan faham, kata Perdana Menteri, Datuk Seri Ismail Sabri Yaakob.

Beliau berkata, sebarang perbezaan pendapat perlu diselesaikan secara berhemah dan beretika, dan bibit-bibit perpecahan boleh ditangani sekiranya umat Islam kembali kepada ajaran paling asas dengan berpegang kepada al-Quran dan al-Sunnah.

“Mukjizat al-Quran secara keseluruhan menyerlahkan semangat kesatuan dan antara falsafah kesatuan yang kerajaan pilih ialah Keluarga Malaysia yang bertepatan dengan ajaran dari al-Quran dan sunnah Rasulullah,” katanya.

Perdana Menteri berkata demikian ketika berucap merasmikan Persidangan Ulama Asia Tenggara 2022 yang turut dihadiri Menteri di Jabatan Perdana Menteri (Hal Ehwal Agama) Datuk Idris Ahmad dan Setiausaha Agung Liga Dunia Islam Syeikh Dr. Muhammad Abdul Karim Al-Issa.

Persidangan julung kali itu disertai delegasi serta tokoh agama dari 17 negara. – Bernama